Πολυζώης Πλαστράκης – Επιχειρώντας την Έφοδο στον Ουρανό: Ναροντνικισμός και Λαϊκή Πάλη | Congress1917\nΗ Ρωσική Επανάσταση, ως ιστορικό γεγονός, ήταν, εν πολλοίς, αποτέλεσμα παρελθοντικών πολιτικών, οικονομικών και κοινωνικών συγκρούσεων που αναπτύχθηκαν εντός και εκτός της ρωσικής επικράτειας. Συνεπώς, είναι αδύνατον να μελετηθεί αποκομμένη από την ευρύτερη ιστορική πραγματικότητα. Σκοπός της παρούσας εργασίας είναι να αναλύσει το narodnichestvo, ώστε να καταλήξει σε έναν σύντομο απολογισμό όσον αφορά τη μετατόπιση των δυναμικών που προκάλεσε η δράση του. Η σκιαγράφηση της ρωσικής υπαίθρου και των Ρώσων αγροτών αποτελεί μία πρώτη προσέγγιση, ενώ μία δεύτερη είναι η δημιουργία της ρωσικής ιντελιγκέντσιας και ο ριζοσπαστικός της ρόλος. Το ερώτημα που παραμένει είναι εάν τελικά οι θυσίες των Ναρόντνικων οδήγησαν προς τη νίκη ή την ήττα του λαϊκίστικου κινήματος. Αδιαμφισβήτητο παραμένει το γεγονός ότι δημιούργησαν μερικές από τις συνθήκες που επιτάχυναν την ιστορία.\nΛέξεις κλειδιά: Ναρόντνικοι, τσάρος, αγροτικές κοινότητες, σοσιαλισμός, λαϊκισμός, απολυταρχία, τρομοκρατία\nΕισαγωγή στην Τρομοκρατία\nΣτις 13 Μαρτίου του 1881 ο τσάρος Αλέξανδρος Β΄, μαζί με τη συνοδεία του, κινούνταν καθοδόν προς τα ανάκτορα. Την ίδια στιγμή, μια νεαρή γυναίκα με πρόσωπο ήρεμο και αποφασισμένο στεκόταν σε ένα κανάλι της Αγ. Πετρούπολης. Όταν ξαφνικά ανέμισε το μαντήλι της, το σήμα δόθηκε και απευθείας ακούστηκε μια σειρά αλυσιδωτών εκρήξεων. Την επόμενη στιγμή, ο τσάρος κείτονταν σοβαρά τραυματισμένος στο χιόνι με το κορμί διαμελισμένο από τη μέση και κάτω. Την επόμενη ημέρα, η οργάνωση Narodnaya Volya ανέλαβε την ευθύνη. Οι υπεύθυνοι της εκτέλεσης ήταν οι Kibalchich, Zhelyabov, Ryssakov, Mikhailov και Sofia Perovskaya, οι οποίοι συνελήφθησαν άμεσα. Κατά τη διάρκεια της δίκης και υπερασπιζόμενοι με σθένος και αξιοπρέπεια τα ιδανικά τους, οι τέσσερις από τους πέντε καταδικάστηκαν σε θάνατο. Μια στιγμή πριν το τέλος και ενώ βρίσκονταν στο ικρίωμα, αγκαλιάστηκαν και ξεψύχησαν ήρεμα.\nΑπόσπασμα από αθηναϊκό έντυπο της εποχής, το οποίο είναι αφιερωμένο στο πρόσωπο της Sofia Perovskaya, περιγράφει λεπτομερώς τις τελευταίες στιγμές των επαναστατών αλλά και την αναπάντεχη αντίδραση των θεατών:\n… πρίν ή αποθάνη, απέσπασεν έν άνθος, όπερ έφερεν επί τού στήθους της καί προσήνεγκεν αυτό μειδιώσα εις τόν αξιωματικόν τόν συνοδεύσαντα αυτήν· όταν δέ τό σώμα αυτής ερρίφθη εις τό κενόν ο παριστάμενος κόσμος εγονάτισεν ως να εξέφραζε σεβασμόν καί ευγνωμοσύνην.\nΟ σκοπός της εκκίνησης της παρούσας εισήγησης από το τέλος δεν είναι τόσο για να προσδώσει μία δόση δραματοποίησης στα γεγονότα, όσο για να καταδείξει την παρακαταθήκη που άφησε πίσω της η ομάδα των Ναρόντνικων. Μία παρακαταθήκη η οποία συνεχίστηκε και μετά το τέλος του 19ου αιώνα, όπου το κίνημα των Ναρόντνικων, όντας σαφώς επαναπροσδιορισμένο σε διαφορετικό πλαίσιο από τον αρχικό του σχηματισμό, έφτασε στο σημείο να κατέχει ενεργό ρόλο και κατά τη διάρκεια της Ρωσικής Επανάστασης.\nΕίναι γεγονός ότι η μελέτη του ρωσικού επαναστατικού κινήματος επικεντρώνεται κυρίως σε “ορθόδοξα” μαρξιστικά κόμματα και σε χρονικές περιόδους λίγο πριν το 1917. Ωστόσο, είναι επίσης γεγονός πως υπήρξε και ένα ετερόδοξο μαρξιστικό κίνημα που δρούσε παράλληλα και για το οποίο γνωρίζουμε ελάχιστα, καθώς η σχετική ελληνική βιβλιογραφία είναι εξαιρετικά περιορισμένη. Αυτήν την παράλληλη δράση καλούμαστε να αναλύσουμε παρακάτω, ώστε να αναγνωρίσουμε τα αποτυπώματα αυτής της οργάνωσης μέσω μίας ιστορικής αναδρομής. Ο σκοπός της παρούσας εργασίας είναι να αισθανθούμε τις συνθήκες, τους λόγους και τις αιτίες που έδωσαν πνοή σε αυτό το πολύμορφο ρεύμα. Ένα ρεύμα που συνέδεσε τους κύκλους της διανόησης και τη λαϊκή προπαγάνδα με την άμεση επαναστατική πάλη.\nΚλείνοντας λοιπόν την εισαγωγή, θα λέγαμε πως βασικός στόχος της συγκεκριμένης μελέτης είναι να αναδείξει μία μη “ορθόδοξη” μαρξιστική πλευρά της εποχής η οποία εμφορούνταν από έναν ουτοπικό σοσιαλισμό σε συνδυασμό με την μπακουνική αναρχία. Το κίνημα αυτό προσωποποιείται στον ευρύτερο κύκλο των Ναρόντνικων, οι οποίοι είχαν ως πρωτεύοντα στόχο την άρση της απολυταρχίας και την μετατόπιση της εξουσίας στις αγροτικές μάζες. Ωστόσο, για να κατανοήσουμε το κίνημα σε βάθος, οφείλουμε να κάνουμε μία προσέγγιση τόσο με πολιτικούς όσο και με ιστορικούς όρους. Προκειμένου να επιτευχθεί κάτι τέτοιο, θα προηγηθεί μία ανάλυση σχετικά με τις ρωσικές αγροτικές κοινότητες αλλά και τον όρο της δουλοπαροικίας ο οποίος αποτελούσε αδιαχώριστο χαρακτηριστικό της ρωσικής υπαίθρου. Η εισήγηση θα συνεχίσει με την αγροτική μεταρρύθμιση και την κατάργηση της δουλοπαροικίας το 1861, ενώ στην πορεία θα επικεντρωθεί στη ρωσική ιντελιγκέντσια μέσα από την οποία πήρε σάρκα και οστά το κίνημα των Ναρόντνικων.\nΗ Ιδιαιτερότητα της Ρωσικής Υπαίθρου\nΤα εν γένει χαρακτηριστικά της Ρωσίας στα τέλη του 19ου αιώνα ήταν η πολιτική ανεξαρτησία η οποία διακατέχονταν ταυτόχρονα από μία διεθνή αδυναμία αλλά και η υπέρμετρη παρεμβατικότητα του κρατικού της μηχανισμού. Είχε περισσότερο τη μορφή της περιφέρειας του καπιταλιστικού κόσμου, κατέχοντας μία διογκωμένη αλλά μη εκσυγχρονισμένη αγροτική οικονομία. Ταυτόχρονα, μία βιομηχανία η οποία ανήκε τόσο στο στέμμα όσο και σε ξένους κεφαλαιούχους περίμενε την κατάλληλη στιγμή για να ενδυναμωθεί. Με λίγα λόγια, η Ρωσία ήταν μία αναπτυσσόμενη κοινωνία η οποία πάλευε τόσο για τον εκσυγχρονισμό της με βάση τα ευρωπαϊκά πρότυπα, όσο και για την ενίσχυσή της στο πεδίο των διπλωματικών σχέσεων με τα άλλα κράτη της Δύσης.\nΩστόσο, ένας βασικός παράγοντας την διαχώριζε σημαντικά από τα υπόλοιπα κράτη με τα οποία επιθυμούσε να συμβαδίσει. Αυτός ήταν ο θεσμός της δουλοπαροικίας. Σε χρονικά πλαίσια, η δουλοπαροικία, ως ιδιαίτερο γνώρισμα της αγροτικής Ρωσίας, ξεκινάει από τα τέλη του Μεσαίωνα και λήγει με την αγροτική μεταρρύθμιση του 1861. Για να κατανοήσουμε το φαινόμενο της δουλοπαροικίας, του αποτυπώματος της στην προεπαναστατική Ρωσία αλλά και την ιδιαιτερότητα της Ρωσίας ως περιοχή η οποία ευνόησε την επανάσταση, οφείλουμε να κάνουμε μία σύντομη ιστορική αναδρομή.\nΜετά τη νίκη των Σλάβων επί της Μογγολικής Αυτοκρατορίας το 1480, υπήρξαν αυξημένες ανάγκες στελέχωσης του διευρυμένου διοικητικού μηχανισμού. Για αυτόν τον λόγο δημιουργήθηκαν και εξελίχθηκαν δύο συστήματα διαμοιρασμού και ελέγχου της γης. Το σύστημα votchina και το pomestye. Κοινή συνισταμένη για την εύρυθμη λειτουργία των δύο παραπάνω συστημάτων ήταν η πρόσδεση και εξάρτηση των ελεύθερων αγροτών με τη γη που τους παραχωρούνταν, είτε από τους αφέντες τους είτε από τον ίδιο τον τσάρο.\nΣταδιακά, η σχέση των αγροτών με τη γη γινόταν ολοένα και πιο στενή ενώ ταυτόχρονα έχαναν την ελευθερία τους. Μέσα από αυτή τη νέα συνθήκη προέκυψαν δύο κατηγορίες αγροτών. Το ένα ήταν οι Μαύροι Αγρότες οι οποίοι εργάζονταν σε κρατικά κτήματα που τους είχαν παραχωρηθεί από τον τσάρο και οι Λευκοί Αγρότες που δούλευαν για χάρη των αριστοκρατών και κάποιων μοναστηριών. Η κάθε ομάδα ήταν υποχρεωμένη να παρέχει φόρους και αγγαρείες στον εκάστοτε επικυρίαρχο. Την ίδια στιγμή, η θέση του κάθε αγρότη παγιωνόταν ολοένα και περισσότερο σε ένα συγκεκριμένο τεμάχιο γης από το οποίο ήταν αδύνατον να αποσυνδεθεί.\nΑν και ο περιορισμός της ελεύθερης μετοίκησης θεσμοθετείται κατά τον 16ο αιώνα με νομικά διατάγματα, η επίσημη εκκίνηση της δουλοπαροικίας στη Ρωσία θεωρείται το έτος 1649. Η συγκεκριμένη χρονική περίοδος χαρακτηρίζεται ως αρκετά ομιχλώδης από άποψη σχετικών ιστορικών στοιχείων που αφορούν τις ρωσικές αγροτικές κοινότητες. Ωστόσο, ένα ασφαλές συμπέρασμα που θα μπορούσε να εξαχθεί είναι ότι σε πρώτο στάδιο, η γη μοιραζόταν από τους ιδιοκτήτες σε ένα χωριό. Στη συνέχεια, οι ίδιοι οι αγρότες αναλάμβαναν τη διαχείριση και την κατανομή των αγροτεμαχίων μεταξύ των νοικοκυριών της κοινότητας.\nΠριν όμως περάσουμε στην περαιτέρω ανάλυση των ρωσικών αγροτικών κοινοτήτων (obshchina), οφείλουμε να διευκρινίσουμε πως δεν αποτελούσαν ένα χαρακτηριστικό γνώρισμα που αναπτύχθηκε αποκλειστικά και μόνο στη Ρωσία, καθώς σύμφωνα με τον Marx ήταν οι πιο καλά διατηρημένες ευρωπαϊκές αγροτικές κοινότητες. Ο αγροτικός κοινοτισμός ως όρος αλλά και ως συνθήκη υπήρξε σε ολόκληρο το ευρωπαϊκό πλαίσιο αλλά σε διαφορετικά χρονικά διαστήματα. Την ιστορική εξέλιξη σε αρκετές ευρωπαϊκές περιοχές ακολούθησε η ιδιοκτησία γης. Ωστόσο, στη Ρωσία, το συγκεκριμένο μοντέλο δομήθηκε επάνω σε διαφορετικές βάσεις συγκριτικά με τα υπόλοιπα δυτικά κράτη. Αυτό το γεγονός ήταν που δημιούργησε τον ξεχωριστό ρωσικό αγροτικό χαρακτήρα που ενέπνευσε το μέλλον της Ρωσίας.\nΠιο συγκεκριμένα, ο Marx στην επιστολή του προς την Zasulich αναφέρει πως:\nΕδώ ακριβώς βασίζεται η μεγάλη ανωτερότητα της ρωσικής «αγροτικής κοινότητας» πάνω από τις αρχαϊκές κοινότητες του ίδιου τύπου. Είναι η μοναδική που επιβίωσε στην Ευρώπη σε μεγάλο, εθνικό επίπεδο. Βρίσκεται συνεπώς σε ένα ιστορικό περιβάλλον, όπου η συγχρονία με την κεφαλαιοκρατική παραγωγή της παρέχει όλες τις προϋποθέσεις για τη συλλογική εργασία. Μπορεί να ιδιοποιηθεί όλα τα θετικά επιτεύγματα που έχουν δημιουργηθεί από το κεφαλαιοκρατικό σύστημα χωρίς να χρειάζεται να διέλθει από τον Καυδιανό ζυγό.\nΚαθίσταται σαφής λοιπόν η ιδιαιτερότητα της ρωσικής υπαίθρου μέσα στον καπιταλιστικό κόσμο αλλά και η μεγαλειώδης ευκαιρία που μπορούσαν να αδράξουν οι λαϊκές μάζες από αυτήν τη συγκυριακή δυνατότητα. Τέλος, γίνεται ακόμα πιο ξεκάθαρο ότι τα στάδια μέσα από τα οποία περνάει μια κοινωνία είναι ρευστά και ευέλικτα και όχι αυστηρώς γραμμικά και παγιωμένα.\nΓια να έχουμε μια πιο πλήρη εικόνα της ρωσικής υπαίθρου, πρέπει να δούμε τα χωριά από το εσωτερικό τους. Τα ρωσικά χωριά συγκριτικά με την υπόλοιπη Ευρώπη βρίσκονταν κάτω από εξαιρετικά ξεπερασμένες συνθήκες, τόσο όσον αφορά το χαμηλό βιοτικό επίπεδο όσο και την αγροτική παραγωγή η οποία εκτελούνταν με παρωχημένα για την εποχή εργαλεία και μεθόδους. Η καθημερινότητα του Ρώσου αγρότη χαρακτηρίζεται από την επιβίωση σε πολύ μικρά σπίτια και υπό άθλιες συνθήκες, εφόσον πολλές φορές ήταν αναγκασμένος να ζει στον ίδιο χώρο μαζί με τα ζώα του. Οι μεσαιωνικές συνθήκες διαβίωσης οδηγούσαν πολλές φορές στην εξάπλωση ασθενειών που αποδεκάτιζαν τους πληθυσμούς και ο λοιμός ήταν ένα συχνό φαινόμενο. Παρόλο που σε ορισμένες περιπτώσεις ασθενειών υπήρχε η επιλογή του εμβολίου, η άγνοια προκαλούσε τρόμο στους χωρικούς οι οποίοι αρνούνταν να εμβολιαστούν καθώς θεωρούσαν τον εμβολιασμό ως κάτι αντιχριστιανικό. Σε πιο προσωπικό επίπεδο, οι παραδοσιακές αξίες συντελούσαν μία αδιαμφισβήτητη κοσμοθεωρία ενώ παράλληλα ο αλκοολισμός ήταν ιδιαίτερα έντονος και η θέση της γυναίκας βρισκόταν στο χαμηλότερο επίπεδο της αγροτικής κοινωνίας. Συνεπώς, η αλλαγή εκ των έσω ήταν κάτι αδύνατον, εφόσον η παιδεία απουσίαζε και η πλειοψηφία των αγροτών ήταν αναλφάβητοι.\nΩστόσο, ο κόσμος των Ρώσων χωρικών δεν ήταν μονοδιάστατος αλλά πολύπλευρος και με ευρύτερες κοινωνικοπολιτκές προεκτάσεις. Για να γίνει πλήρως κατανοητός από έναν παρατηρητή, θα πρέπει να γίνει αντιληπτός από διαφορετικές οπτικές γωνίες και προσεγγίσεις. Τα 3/5 της καλλιεργήσιμης γης της Ρωσίας βρίσκονταν στα χέρια των αγροτών. Κάθε νοικοκυριό μπορούσε να κατέχει μόνο μία πολύ μικρή έκταση στην οποία στριμώχνονταν το σπίτι, ο κήπος, τα οικόσιτα ζώα και ο αγροτικός εξοπλισμός. Η καλλιεργήσιμη γη εκχωρούνταν στην οικογένεια σε μακροπρόθεσμη βάση, τα λιβάδια ξαναμοιράζονταν σε ετήσια κλίμακα και δουλεύονταν κολεκτιβιστικά, ενώ τα δάση και τα βοσκοτόπια προσφέρονταν για κοινή χρήση. Η μισθωτή εργασία ήταν περιορισμένη, ενώ κάποια ζωτικής φύσης επαγγέλματα εκτελούνταν συλλογικά. Τέλος, υπήρχε μία συνέλευση που απαρτίζονταν από τους επικεφαλής των οικογενειών. Αυτή οργάνωνε και εκπροσωπούσε τα κοινά συμφέροντα. Παράλληλα, η αγροτική κοινότητα αν και ελέγχονταν διαρκώς από το κράτος, πάντα διακατέχονταν από συλλογική συνείδηση. Αποτελούσε με αυτόν τον τρόπο μία πολιτική οργάνωση η οποία είχε ως στόχο την προστασία της κοινότητας από τους αυθαίρετους κρατικούς μηχανισμούς, τους εισβολείς, τα γειτονικά χωριά και κάθε είδους ανταγωνιστή και αντίπαλο.\nΈτσι λοιπόν, στα μάτια του επαναστάτη αγωνιστή, η αγροτική κοινότητα αντανακλούσε την κολεκτιβιστική παράδοση η οποία αντιστεκόταν σθεναρά στην παρεμβατικότητα της ρωσικής απολυταρχίας και οι αγροτικοί πληθυσμοί φάνταζαν ως το μέσο για έναν μαζικό αγώνα κατά του τσάρου και της αριστοκρατικής ελίτ. Το ερώτημα που εμφανίζονταν, εύλογα πλέον, σε αυτούς τους κύκλους είχε να κάνει με το κατά πόσο η επανάσταση μπορεί να βρει στο πρόσωπο των αγροτών έναν ικανό και αξιόπιστο σύμμαχο ώστε να συμπράξει μαζί του για το ενδεχόμενο μίας κοινωνικής ανατροπής από τη βάση.\nΗ δουλοπαροικία και το ρωσικού τύπου φεουδαρχικό σύστημα υπήρχαν σαν παράλληλη πραγματικότητα, σε μια Ευρώπη η οποία είχε ήδη κάνει τη μετάβαση προς μία αστική κοινωνία. Προφανώς, η Ρωσία δεν επιθυμούσε να μείνει έξω από τις τρέχουσες συνθήκες. Παράλληλα όμως συνέχιζε να είναι μία καθυστερημένη ευρωπαϊκή περιοχή, τόσο σε πολιτικό όσο και σε οικονομικό επίπεδο. Χαρακτηρίζονταν από όλα εκείνα τα παρωχημένα γνωρίσματα που θα μπορούσε να έχει μία αυτοκρατορία που βρίσκεται ανάμεσα σε νεοσύστατα έθνη. Η ρωσική κυβέρνηση επιχείρησε να καλύψει αυτό το χάσμα με διάφορα μέτρα τα οποία εκτείνονταν από την εξέλιξη του παιδαγωγικού συστήματος μέχρι και τον εκσυγχρονισμό της γεωργίας. Μέτρα τα οποία οδήγησαν σε έναν ιδιόμορφο ρωσικό εκδυτικισμό και κατά συνέπεια δημιούργησαν ακόμα πιο ευνοϊκές συνθήκες για τις προεπαναστατικές ζυμώσεις.\nΗ Αγροτική Μεταρρύθμιση του 1861\nΉταν θέμα χρόνου οι ιδέες του Διαφωτισμού να κάνουν τη μετάβαση τους και στη Ρωσία. Συνεπώς, η ρωσική κοινωνία μετεξελίσσονταν σε κάτι σύγχρονο και πιο σύνθετο και η κυβέρνηση αισθανόταν την άμεση ανάγκη για μία θεσμική ανανέωση. Ένα από τα σημαντικότερα ζητήματα ήταν το θέμα της δουλοπαροικίας το οποίο επιβάρυνε την αγροτική οικονομία, την καθιστούσε καθυστερημένη σε σύγκριση με την υπόλοιπη Ευρώπη και δέσμευε το κεφάλαιο σε κλειστές και περιορισμένες αγροτικές κοινότητες. Αυτό λοιπόν το σύστημα έπρεπε να καταργηθεί, εφόσον η Ρωσία επιθυμούσε να κάνει το βήμα προς τη νεωτερικότητα. Ωστόσο, κάτι τέτοιο σήμαινε ραγδαίες κοινωνικές αλλαγές και πολιτικές αναπροσαρμογές.\nΟ τσάρος Νικόλαος Α΄ κρατούσε μία ιδιαίτερα αδιάλλακτη στάση απέναντι στον εκσυγχρονισμό της Ρωσίας, θεωρώντας πως κάτι τέτοιο θα επιτάχυνε της αύξηση των επαναστατικών δυνάμεων που αντιμάχονταν την απολυταρχία. Το έναυσμα για τα μεταρρυθμιστικά μέτρα δόθηκε μετά τον Κριμαϊκό Πόλεμο με την ήττα της Ρωσίας το 1856. Το γεγονός αυτό καταδείκνυε αυτόματα ότι η πολιτική του Νικόλαου Α΄, να διατηρήσει τη Ρωσία ως μια ευρωπαϊκή υπερδύναμη, είχε αποτύχει. Οι λόγοι της αποτυχίας ήταν η ανεπάρκεια του κρατικού μηχανισμού στο να συντηρήσει, να μετακινήσει και να εκσυγχρονίσει τον τεράστιο ρωσικό στρατό και ότι το σύστημα της δουλοπαροικίας απέτρεπε από τον στρατό τη δημιουργία του τόσο σημαντικού συστήματος της εφεδρείας.\nΟι αρχές της δεκαετίας του 1860 χαρακτηρίζονται από μια σειρά φιλελεύθερων μεταρρυθμίσεων που οδήγησαν στην εκ βάθρων αλλαγή της ρωσικής αγροτικής κοινωνίας αλλά και στη γέννηση επαναστατικών ρευμάτων και αντιδραστικών ενεργειών ταυτόχρονα. Οι μεταρρυθμίσεις αυτές, γνωστές και ως Διάταγμα της Χειραφέτησης, που επικυρώθηκαν το 1861 από τον τσάρο Αλέξανδρο Β΄, στόχευαν κυρίως στη χειραφέτηση των δουλοπάροικων και στην οργάνωση των zemstvo. Όπως πληροφορούμαστε από τον Bushkovitch, τη διαδικασία ανέλαβε να φέρει εις πέρας η Συντακτική Επιτροπή η οποία πρότεινε: “να απελευθερωθούν οι αγρότες λαμβάνοντας γη, την οποία θα έπρεπε να αγοράσουν από τους ιδιοκτήτες και επιπλέον θα έπρεπε να περάσουν μία μεταβατική περίοδο υποχρέωσης προς τους γαιοκτήμονες. Οι δόσεις αποπληρωμής θα μπορούσαν να επεκταθούν σε περισσότερα από εξήντα χρόνια, με το κράτος να δίνει στους ευγενείς ένα εφάπαξ ποσό, το οποίο οι αγρότες θα έπρεπε να επιστρέψουν στο δημόσιο ταμείο”.\nΓια τον Marx, το Διάταγμα της Χειραφέτησης δημιουργούσε τριγμούς στα θεμέλια της ρωσικής υπαίθρου, καθώς αποδυνάμωνε τη συνοχή των αγροτικών κοινωνιών. Η καταπίεση από το κράτος απέναντι στους αγρότες αυξήθηκε και οι διογκωμένες πλέον δημοσιονομικές απαιτήσεις οδήγησαν τον αγροτικό κόσμο στο να είναι εύκολα χειραγωγήσιμος και εκμεταλλεύσιμος από τους γαιοκτήμονες, τους εμπόρους και τους τοκογλύφους. Είναι προφανές λοιπόν ότι η νέα κατάσταση οδηγούσε σε ένα καθεστώς ομηρίας των αγροτών. Έτσι λοιπόν, οι αγρότες χρεώνονταν αρχικά με ένα ποσό αποπληρωμής απέναντι στο κράτος αλλά και με μια σειρά αγγαρειών απέναντι στους πρώην κυρίους τους, ενώ ταυτόχρονα η δομή του χωριού συνέχιζε να υπάρχει υπό καθεστώς δουλοπαροικίας. Επιπλέον, η γη δεν ανήκε στους ‘ελεύθερους’ αγρότες αλλά στην κοινότητα. Τέλος, οι ευγενείς αποφάσισαν να κρατήσουν τα καλύτερα μερίδια γης για αυτούς, παραχωρώντας τα λιγότερο εύφορα στους χωρικούς. Με άλλα λόγια, η μεταρρύθμιση του 1861 οδήγησε στην εμφάνιση καπιταλιστικών σχέσεων στην ύπαιθρο και όξυνε το ταξικό χάσμα των κοινοτήτων καθώς, πλέον, πλάι στις προλεταριοποιημένες λαϊκές μάζες των χωρικών έκανε την εμφάνισή της η αγροτική μεσαία τάξη αλλά και οι έμποροι με τους μεσάζοντες.\nΚλείνοντας, όσον αφορά τα zemstvo, πρέπει να διευκρινιστεί πως πρόκειται για τοπικά διοικητικά συμβούλια τα οποία απαρτίζονταν τόσο από ευγενείς όσο και από χωρικούς και είχαν ως κεντρικό ρόλο ζητήματα εκπαίδευσης, πρόνοιας και υγείας. Καθίσταται προφανές λοιπόν ότι πέρα από τα μέλη των συμβουλίων, ήταν απαραίτητη η παρουσία εξειδικευμένων σε θεσμούς και δομές ατόμων, που για πρώτη φορά μέχρι τότε εισέρχονταν άμεσα και ενεργά στις ρωσικές αγροτικές κοινότητες. Γιατροί, δάσκαλοι, δικηγόροι κ.α. καλούνταν να λάβουν μέρος στις διαδικασίες των zemstvo και με αυτόν τον τρόπο η διανόηση της πόλης ερχόταν σε επαφή με την αγροτική καθημερινότητα. Δεδομένου ότι η πανεπιστημιακή κουλτούρα στη Ρωσία δεν ήταν μόνο προνόμιο των πλουσίων -όπως ήταν, κατά κύριο λόγο, στη Δύση-, μπορούμε να κάνουμε λόγο για μια, εν μέρει τουλάχιστον, προλεταριακή ιντελιγκέντσια και με αυτόν τρόπο να κατανοήσουμε τις σοσιαλιστικές τάσεις των διανοούμενων και τον αντιαστικό χαρακτήρα της ιδεολογίας τους. Οι κύκλοι της διανόησης που με τη μεταρρύθμιση του 1861 είχαν την ευκαιρία να έρθουν σε άμεση επαφή με την ύπαιθρο, στάθηκαν απευθείας αλληλέγγυοι απέναντι στη θλιβερή καθημερινότητα των χωρικών και αντιτάχθηκαν με διάφορους τρόπους απέναντι σε ένα παρεμβατικό και αυταρχικό καθεστώς.\nΡωσική Ιντελιγκέντσια και Λαϊκισμός\nΓια να κατανοήσουμε τη ρωσική ιντελιγκέντσια δεν πρέπει να την παρατηρήσουμε από απόσταση και ξεκομμένη από το περιβάλλον της, πόσο δε μάλλον να την παραλληλίσουμε με την αντίστοιχη δυτική. Ο πιο ορθός τρόπος προσέγγισης θα ήταν να την εξετάσουμε σαν μία ξεχωριστή και ιδιαίτερη περίπτωση. Η ρωσική ιντελιγκέντσια αντιπροσώπευε έναν διαφορετικό σχηματισμό, στον οποίο μπορούσε να ανήκει ο καθένας και δεν απαρτίζονταν απαραίτητα από κύκλους διανοούμενων και μόνο. Η ιντελιγκέντσια είχε σαφείς κοινωνικο-ιδεολογικές προεκτάσεις. Μάλιστα, μετά την κατάργηση της δουλοπαροικίας, τα μέλη της προέρχονταν από όλες τις κοινωνικές ομάδες. Θα λέγαμε ότι αποτελούσε μία κοσμοθεωρία η οποία αντικατοπτρίζεται από τον τρόπο σκέψης και αντίληψης στην καθημερινή ρουτίνα του ατόμου έως και τον ιδιαίτερο τρόπο ένδυσής του.\nΟι απαρχές της ιντελιγκέντσιας κατά την περίοδο της Ρωσικής Αυτοκρατορίας χρονολογούνται μέσα στο πρώτο μισό του 19ου αιώνα. Τα πρώτα δείγματα συναντώνται στις μυστικές λογοτεχνικές εταιρείες οι οποίες ιδρύθηκαν μεταξύ 1816-17 από ομάδες νεαρών αξιωματικών οι οποίοι είχαν έρθει σε επαφή με τη δυτική σκέψη και η επιστροφή στην πατρίδα τους οδήγησε σε συγκριτικά συμπεράσματα. Αυτές οι ομάδες αξιωματικών, που προέρχονταν ταξικά από το άνοιγμα που υπήρχε ανάμεσα στα ανώτερα τμήματα των ευγενών και τα μεσαία στρώματα, εξεγέρθηκαν εναντίον του τσάρου το 1825 στην εξέγερση των Δεκεμβριστών. Ως βασικά τους προτάγματα είχαν την κατάργηση της δουλείας και της απολυταρχίας. Οι Δεκεμβριστές αποτελούσαν έναν μικρό και αποκομμένο από την κοινωνία πυρήνα. Ως εκ τούτου, η εξέγερση τους οδηγήθηκε σε σφαγή και αποτυχία. Εντούτοις, είχε πραγματοποιηθεί μία πρώτη κίνηση σύστασης της ρωσικής ιντελιγκέντσιας ενώ το έναυσμα για περαιτέρω συγκρότηση και μετεξέλιξη είχε ήδη δοθεί.\nΣε μία εποχή που χαρακτηρίζονταν από έντονη λογοκρισία και κρατική παρεμβατικότητα, οι δημόσιες συζητήσεις ήταν σχεδόν ανύπαρκτες. Αυτό όμως δεν σήμαινε απαραίτητα ότι δεν υπήρχε πολιτική, φιλοσοφική και λογοτεχνική τριβή, σε κλειστούς κύκλους διανοουμένων και φοιτητών. Ήδη από τα τέλη του 1820 ο μεταφυσικός ιδεαλισμός του Schelling ασκούσε επιρροή σε αρκετούς νεαρούς Ρώσους, ενώ τη δεκαετία του ’30 οι περισσότεροι στράφηκαν προς τον Hegel έχοντας ως καθοδηγητή τον N. Stankevich. Ο κύκλος αυτός ασχολούνταν κυρίως με την ιδεαλιστική φιλοσοφία του Hegel και μεταξύ των μελών ήταν και οι A. Herzen, M. Bakunin και V. Belinsky.\nΤέλος, ένα τρίτο και πιο ριζοσπαστικό ρεύμα ιδρύθηκε από τους Bakunin και Herzen. Ο δεύτερος ως θαυμαστής των ουτοπικών σοσιαλιστών της Δύσης και συνάμα απογοητευμένος από τις επαναστάσεις του 1848, εστίασε την προσοχή του στο να μελετήσει τον πιο συμβατό δρόμο εξέλιξης για την Ρωσία μέσω μεταρρυθμίσεων. Κατέληξε στο ότι η Ρωσία δεν είναι απαραίτητο να μεταβεί από όλες τις φάσεις την ευρωπαϊκής ανάπτυξης. Η ερμηνεία των θέσεων του Herzen είναι ότι ο δυτικός σοσιαλισμός θα μπορούσε να εφαρμοστεί στη ρωσική ύπαιθρο, έτσι ώστε να αποφευχθεί το στάδιο των αστικών επαναστάσεων.\nΠαράγωγο των παραπάνω τριβών ήταν η δόμηση της θεωρίας του λαϊκισμού που στεκόταν απέναντι από τον καπιταλισμό, διατηρώντας μία σοσιαλιστική προοπτική για τη ρωσική ύπαιθρο. Η Ρωσία έπρεπε να συμβαδίσει μαζί με την Ευρώπη με κάθε τρόπο. Ωστόσο, έπρεπε να επιλέξει μεταξύ δύο δρόμων. Είτε έπρεπε να πάρει τον δρόμο του βιομηχανικού καπιταλισμού, μιμούμενη τη Δύση, είτε να ακολουθήσει μία σοσιαλιστική πορεία η οποία ήταν πρωτοεμφανιζόμενη και στις δυτικές κοινωνίες. Η ρωσική διανόηση θα ακολουθούσε το δεύτερο ρεύμα και θα ριζοσπαστικοποιούνταν ακόμα περισσότερο με τη δημιουργία του κινήματος των Ναρόντνικων.\nΝαρόντνικοι: Ακτιβισμός και Τρομοκρατία\nΡωσικός Ποπουλισμός Εν Γένει\nΟ ρωσικός λαϊκισμός -ή ποπουλισμός- (narodnichestvo) μπορούμε να πούμε πως ξεκίνησε από τη δεκαετία του 1860, αλλά επίσημα έκανε την εμφάνισή του τη δεκαετία του 1870. Ωστόσο, οι πνευματικές του καταβολές συναντώνται ήδη από τις επαναστάσεις του 1848 και στις προσπάθειες για ρήξη με τον παραδοσιακό πολιτισμό και τη θρησκευτική ηθικοκρατία. Ο λαϊκισμός που αναπτύχθηκε στη Ρωσία ήταν ένα πολιτικό, κοινωνικό και πολιτισμικό κίνημα το οποίο τάσσονταν με κάθε τρόπο απέναντι στο κράτος. Βασικός των λαϊκιστών στόχος ήταν η κατάρριψη της απολυταρχίας, ενώ η κεντρική τους ιδέα στηρίζονταν στην άποψη ότι η Ρωσία μπορούσε να εισέλθει απευθείας στον σοσιαλισμό μέσω των αγροτικών κοινοτήτων (obshchina), χωρίς να είναι απαραίτητο να διέλθει από τον καπιταλισμό. Θεωρούσαν ότι στην αγροτική ύπαιθρο χτίζονται πραγματικές σχέσεις κοινωνικής αλληλεγγύης και πως με την κατάλληλη καθοδήγηση οι αγρότες θα μπορούσαν να χτυπήσουν την απολυταρχία του τσάρου μέσα από μία μαζική κοινωνική επανάσταση. Εν ολίγοις, οι Ναρόντνικοι δεν αντιλαμβάνονταν την ιστορική εξέλιξη με ντετερμινιστικό τρόπο, καθώς θεωρούσαν τον σοσιαλισμό ως το πιο συμβατό προς τον άνθρωπο σύστημα, τόσο από οικονομική όσο και από ηθική σκοπιά.\nΟ κύκλος των διανοούμενων συνιστούσε σταδιακά ένα επαναστατικό κίνημα το οποίο αντιμετωπίζονταν από την κυβέρνηση ως μία πολιτισμική και πολιτική απειλή. Η ρωσική ιντελιγκέντσια δρούσε σε ένα ευρύτερο κοινωνικό πλαίσιο που εκτείνονταν από τον στρατό μέχρι και τα πανεπιστήμια. Ιδιαίτερη δε απήχηση είχε στους κύκλους των φοιτητών οι οποίοι είχαν δημιουργήσει κομμούνες που βασίζονταν στην απόλυτη ισότητα μεταξύ των δύο φύλων, ενώ παράλληλα δρούσαν και ως εργαλεία στρατολόγησης. Αυτές οι ομάδες ήταν αρκετά κλειστές, διακρίνονταν για την μυστικοπάθειά τους και συνεπώς ήταν βραχύβιες, καθώς λειτουργούσαν κάτω από καθεστώς αυστηρής κρατικής επιτήρησης και ελέγχου.\nΟι συνωμοτικές ωστόσο μέθοδοι, όχι μόνο ήταν αναποτελεσματικές αλλά και απεχθείς στις ευρύτερες λαϊκές μάζες. Έτσι λοιπόν, μετά από μία εμπειρία δύο περίπου δεκαετιών οι ριζοσπάστες δημιούργησαν νέες οργανώσεις και αποφάσισαν να κάνουν το άνοιγμα προς τον λαό. Πίστευαν και στήριζαν τους εργαζομένους και πρωτίστως τους αγρότες για τον λόγο ότι δεν ζουν από την υπεραξία που παράγουν οι άλλοι και δεν δύναται να γίνουν εκμεταλλευτές κανενός.\nΩστόσο, η ρωσική ιντελιγκέντσια ήταν ουσιαστικά αποκομμένη από αυτόν τον λαό και για αυτόν τον λόγο ένιωθε ένοχα απέναντί του. Αυτό το αίσθημα ενοχής θα παίξει αποφασιστικό ρόλο στην οργάνωση και δημιουργία του λαϊκιστικού κινήματος, καθώς οι λαϊκιστές νιώθουν ότι βρίσκονται μετέωροι, σε μια ενδιάμεση κατάσταση, και αυτό τους ωθεί στο να τείνουν προς μία κατεύθυνση. Εφόσον δεν ακολουθούν την πολιτισμική τους κληρονομιά, προσπαθούν να επιστρέψουν στη γη και να γίνουν κομμάτι μίας λαϊκής συλλογικότητας η οποία θα εμφορείται από σοσιαλιστικά προτάγματα και ελευθεριακές τάσεις.\nΤο καλοκαίρι του 1874 πολυπληθείς ομάδες νεαρών ανδρών και γυναικών πήραν τον δρόμο για τη ρωσική ύπαιθρο, σε μία προσπάθεια να έρθουν κοντά με τους αγρότες και να τους εμφυσήσουν τις σκέψεις και τις ιδέες τους. Αυτό το άνοιγμα προς τον λαό (narod) τους έδωσε το όνομα Ναρόντνικοι. Ως κίνημα, ήταν εντελώς αυθόρμητο. Οι Ναρόντνικοι μιμούνταν τους αγρότες στο ντύσιμο και γνώριζαν όλοι τους από μία τέχνη η οποία θα τους βοηθούσε να ενταχθούν πιο εύκολα στην αγροτική κοινωνία. Μέσα από αυτή την διαδικασία στόχευαν να κερδίσουν την εμπιστοσύνη των αγροτών και στη συνέχεια να αφυπνίσουν τη ρωσική ύπαιθρο, ώστε να προβάλει αντίσταση απέναντι στις αδικίες της κυβέρνησης διεκδικώντας παράλληλα τα δικαιώματά της. Αυτή η κίνηση γέννησε τον λαϊκισμό, ο οποίος αποτελεί μία κατεξοχήν ρωσική εκδήλωση όπως ο μηδενισμός και ο αναρχισμός.\nΤα σχέδια των Ναρόντνικων αποδείχθηκαν μεγαλεπήβολα, διότι μέσα στον ρομαντισμό που τους διακατείχε για τους αγροτικούς πληθυσμούς, δεν κατάφεραν να συλλάβουν την ευρύτερη καθημερινότητα της ρωσικής υπαίθρου. Οι Ρώσοι χωρικοί χαρακτηρίζονταν ως ισχυρογνώμονες, ανυποχώρητοι και ιδιαίτερα αδιάλλακτοι σχετικά με την παράδοση. Επίσης, ήταν εξαιρετικά καχύποπτοι με τους ξένους, πόσο δε μάλλον με νέες και ριζοσπαστικές ιδέες. Οι περισσότεροι από αυτούς δεν εμπιστεύονταν τους νεαρούς διανοούμενους και σε πολλές περιπτώσεις τους θεώρησαν ως κατασκόπους, ενώ δεν ήταν λίγες οι φορές που οι ίδιοι χωρικοί παρέδωσαν λαϊκιστές στην αστυνομία. Επιπλέον, υπήρχε η αντίληψη ότι ο τσάρος φρόντιζε προς το συμφέρον του λαού και έτσι η προπαγάνδα κατά του προσώπου του, στην καλύτερη των περιπτώσεων, έπεφτε στο κενό. Όλοι οι παραπάνω λόγοι αποτελούσαν τον κανόνα, όσον αφορά την αντιμετώπιση που εισέπραξαν οι Ναρόντνικοι από τους αγρότες. Συνεπώς, το Άνοιγμα στον Λαό κατέληξε σε παταγώδη αποτυχία ενώ σύντομα οδήγησε στην απογοήτευση.\nZemlya i Volya: Προπαγάνδα και Διάσπαση\nΔύο χρόνια μετά το Άνοιγμα στον Λαό, ήταν πλέον σαφές πως αυτή η μέθοδος είχε αποτύχει πλήρως. Τα εναπομείναντα άτομα αποφάσισαν να μετεξελιχθούν οργανωτικά και το 1876 δημιούργησαν μία νέα ομάδα με την ονομασία Γη και Ελευθερία (Zemlya i Volya). Οι ιδέες τους συνέχισαν να είναι καθαρά σοσιαλιστικές διεκδικώντας πολιτικές ελευθερίες, αποκέντρωση και κατανομή των κτημάτων στους αγρότες. Παρόλα αυτά, η Zemlya i Volya βασιζόταν στη λανθασμένη, εκ του αποτελέσματος, μπακουνική θεώρηση που έβλεπε στους αγρότες ένα έμφυτο επαναστατικό πνεύμα το οποίο απουσίαζε. Έτσι, η άμεση κρατική καταστολή σε συνδυασμό με την εν μέρει άτοπη ιδεολογική προσέγγιση, οδήγησαν και αυτή την απόπειρα σε μαρασμό. Η αποτυχία όμως δεν ήταν πλήρης καθώς στις δίκες που ακολούθησαν, οι κατηγορούμενοι γνωστοποίησαν ευρύτερα τις θέσεις τους και τέλος ηρωοποιήθηκαν από τα βασανιστήρια που υπέστησαν στις ρωσικές φυλακές.\nΟι φρικτές συνθήκες κράτησης των μελών της Zemlya i Volya οδήγησαν αντίστοιχα και σε κλιμάκωση των ενεργειών ως απάντηση στην καταστολή. Σημείο καμπής του επαναστατικού ρεύματος στην Ρωσία αποτελεί η απόπειρα δολοφονίας του στρατηγού F. Trepov από τη V. Zasulich το 1878, όταν αυτή θέλησε να πάρει εκδίκηση για τον βασανισμό του συντρόφου Bogolyubov. Αυτή η κίνηση πυροδότησε μία σειρά ενδοκινηματικών τριβών που μετατόπισαν άμεσα την προσπάθεια για προπαγάνδα και πολιτική επανάσταση σε απόπειρες τρομοκράτησης του ίδιου του κράτους. Οι στόχοι πλέον ήταν συγκεκριμένοι και όλες οι πράξεις εστίαζαν σε ένα πρόσωπο, στον τσάρο.\nΗ προσπάθεια της Zasulich δυναμίτισε περισσότερο μία ήδη έκρυθμη κατάσταση ενώ οι κατασταλτικοί μηχανισμοί που αναπτύχθηκαν, αναζωπύρωσαν το φοιτητικό και εργατικό κίνημα. Η εκστρατεία τρόμου κλιμάκωσε απότομα τις επαναστατικές ενέργειες ενώ ταυτόχρονα δίχασε σε βάθος το κίνημα. Ο ριζοσπαστικός χώρος διαπεράστηκε από μία τομή και η Zemlya i Volya διχοτομήθηκε. Από τη μία μεριά ήταν η ομάδα Μαύρη Αναδιανομή (Chernyi Peredel) η οποία αντιτίθονταν στη νέα αντικρατική γραμμή και συνέχισε τον ριζοσπαστικό αγώνα μέσω προπαγάνδας. Από την άλλη, βρίσκονταν αυτοί οι οποίοι δημιούργησαν την οργάνωση Λαϊκή Βούληση (Narodnaya Volya), με σχέδιο το οποίο απέβλεπε στη συσπείρωση των εργατών, στην περαιτέρω διείσδυση στο στρατό και στην ολοένα αυξανόμενη τριβή με φοιτητές και διανοούμενους. Τέλος, όσον αφορά την επιχειρησιακή της δομή ως οργάνωση, στρεφόταν ξεκάθαρα υπέρ του άμεσου ένοπλου αγώνα εντός των πόλεων.\nNarodnaya Volya: Η Μετάβαση στο Ένοπλο\nΜε τη δημιουργία της Narodnaya Volya το 1879, η επαναστατική δράση μετατοπίστηκε από την ύπαιθρο προς τις πόλεις. Αυτομάτως, ξεκίνησε μία συντονισμένη τρομοκρατική εκστρατεία με κύριο στόχο τον τσάρο Αλέξανδρο Β΄. Ως εκ τούτου, το σχίσμα μεταξύ των δύο ομάδων κορυφώθηκε και επισφραγίστηκε από τον πρώτο χρόνο της διάσπασης, με την πρώτη απόπειρα δολοφονίας του τσάρου το 1879, από μέλος της Narodnaya Volya, τον A. Soloviev. Ο Soloviev κατέληξε σε αυτή την κίνηση διότι κατά τα λεγόμενα του θεωρούσε πως:\nΥπό τις παρούσες επικρατούσες πολιτικές συνθήκες, η δραστηριότητα ενός επαναστάτη στην ύπαιθρο είναι απολύτως ανώφελη. Πρέπει να προκληθεί με κάθε τίμημα ανατροπή αυτών των συνθηκών και γι’ αυτόν το λόγο πρέπει πρώτα απ’ όλα να χτυπηθεί η αντίδραση στο πρόσωπο του Αλέξανδρου Β΄”.\nΗ προσπάθεια, ωστόσο, απέτυχε και ο Soloviev εκτελέστηκε διά απαγχονισμού το ίδιο έτος.\nΠαρά την πρώτη αποτυχημένη απόπειρα, την επόμενη χρόνια σημειώθηκε δεύτερη επίθεση στο πρόσωπο του τσάρου. Αυτή τη φορά η απόπειρα έλαβε χώρα μέσα στα Χειμερινά Ανάκτορα. Πρόκειται για ένα καλοσχεδιασμένο εγχείρημα με βασικό πρωταγωνιστή τον Ναρόντνικο S. Halturin. Ο Halturin υποδυόμενος τον μαραγκό, απέκτησε πρόσβαση στα ανάκτορα και στη συνέχεια παγίδευσε το υπόγειο με δυναμίτη. Η βομβιστική ενέργεια σκότωσε 11 στρατιώτες της φρουράς αλλά όχι τον τσάρο ο οποίος για ακόμα μία φορά διέφυγε. Η δεύτερη απόπειρα κατά της ζωής του ανώτατου ηγέτη της Ρωσίας μπορεί να κατέληξε σε αποτυχία αλλά κυρίως απέδειξε ότι το ηθικό των επαναστατών δεν πτοούνταν με τις θανατικές ποινές, ότι ο τσάρος συνέχισε να είναι ο κύριος στόχος και ότι όσο η κρατική καταστολή αύξανε, άλλο τόσο θα κλιμακώνονταν και η τρομοκρατικές ενέργειες.\nΗ καταστολή του κρατικού μηχανισμού, ωστόσο, συνεχίστηκε ενώ παράλληλα είχε στρωθεί ο δρόμος για μια σειρά φιλολαϊκών μεταρρυθμίσεων οι οποίες είχαν ως στόχο να καθησυχάσουν την κοινή γνώμη. Από τη μεριά τους, οι Ναρόντνικοι, δεν ενθουσιάζονταν στην ιδέα των μεταρρυθμίσεων, τόσο γιατί κάτι τέτοιο θα μπορούσε να ενδυναμώσει την κυβέρνηση βραχυπρόθεσμα αλλά και να αποβεί ενάντια στα συμφέροντα των αγροτών μακροπρόθεσμα.\nΕν τέλει, στις 13 Μαρτίου 1881 ο Αλέξανδρος Β΄ συνάντησε το πεπρωμένο του. Ο τσάρος ο οποίος ήταν δοκιμασμένος στις απόπειρες δολοφονιών εναντίον του, αποφάσισε τελευταία στιγμή να παρακάμψει την συνηθισμένη του διαδρομή προς τα ανάκτορα. Τότε, όπως μας πληροφορεί η V. Figner, τον πρώτο λόγο είχε η S. Perovskaya:\nΗ Sofia Perovskaya απέδειξε ότι είχε τον έλεγχο της κατάστασης. Κατάλαβε αμέσως ότι ο τσάρος κατά την επιστροφή του θα κινούνταν παράλληλα με το κανάλι της Αικατερίνης και αποφάσισε να δράσει μόνο με τις βόμβες. Πήγε σε αυτούς που είχαν αναλάβει τις ρίψεις των βομβών, τους υπόδειξε τις νέες θέσεις τους και συνεννοήθηκε μαζί τους ότι θα τους έδινε σινιάλο κουνώντας το μαντήλι της.\nΗ Perovskaya θεωρούσε πως μετά από τρεις επανειλημμένες απόπειρες δολοφονίας του τσάρου, ο αγροτικός πληθυσμός θα κατέληγε στο συμπέρασμα πως η κυβέρνηση πλέον ελέγχονταν από τους ιδιοκτήτες γης και συνεπώς θα ξεσηκώνονταν εναντίον τους. Άλλωστε, σύμφωνα με τον Zhelyabov, το μόνο στο οποίο αποσκοπούσε η οργάνωση ήταν να δώσει απλά μία ώθηση η οποία θα επιτάχυνε την ιστορία. Παραδόξως για το κίνημα των Ναρόντνικων, ο λαός μπροστά στην δολοφονία του Τσάρου παρέμεινε απαθής έως και επιθετικός, θεωρώντας πως πρόκειται για πολιτική συνωμοσία.\nΗ αποτυχία τόσο του προπαγανδιστικού έργου των Ναρόντνικων στην ύπαιθρο όσο και της ένοπλης πάλης που αναπτύχθηκε ως εναλλακτική λύση, οδήγησε στην απογοήτευση αρκετών ριζοσπαστών και στην άμβλυνση των επαναστατικών δράσεων. Ταυτόχρονα, η παθητικότητα των αγροτών απέναντι στο πολιτικό κατεστημένο, χάρισε στον μαρξισμό μεγαλύτερη αξιοπιστία εφόσον πλέον ήταν ολοφάνερο πως οι επαναστάτες δεν θα έπρεπε να στοχεύουν στην ύπαιθρο αλλά στους προλετάριους εργάτες των πόλεων. Στην πραγματικότητα ωστόσο, ακόμα και ο ίδιος ο Marx στις επιστολές του προς τη V. Zasulich το 1881, αναφέρει ξεκάθαρα πως το ζήτημα των ρωσικών αγροτικών κοινοτήτων παρουσιάζει έντονο ενδιαφέρον. Επίσης, δεν διστάζει να εκφράσει πως οι θέσεις που ανέπτυξαν οι Ναρόντνικοι θα μπορούσαν να αποτελούν μία σταθερή βάση για κοινωνική αλλαγή. Όπως και να έχει όμως, είναι γεγονός πως τη θέση του Αλέξανδρου Β΄ πήρε ο διάδοχός του Αλέξανδρος Γ΄, κάτι που στοίχησε στη ρωσική ιντελιγκέντσια αρκετό και αξιόλογο δυναμικό. Αυτό όμως δεν σημαίνει ότι το κίνημα είχε αποτύχει πλήρως.\nΑπό μία άλλη οπτική, το narodnichestvo ήταν επιτυχές καθώς ο μακροπρόθεσμος στόχος του ήταν να ακυρώσει τον συμβιβασμό μεταξύ λαού και εξουσίας, ώστε να οδηγήσει στην άμεση αντιπαράθεση μεταξύ της ρωσικής κοινωνίας και του ρωσικού κράτους. Εκ του αποτελέσματος, αυτή η κίνηση οδήγησε στην αποσταθεροποίηση του ήδη σαθρού παλαιού καθεστώτος και αποτέλεσε ορόσημο για την επίδραση του ρωσικού επαναστατικού λαϊκισμού στη μελλοντική Ρωσική Επανάσταση. Η κοσμοθεωρία και το κίνημα των Ναρόντνικων δεν έσβησε με το τέλος των οργανώσεων, τις φυλακίσεις και τις εκτελέσεις των μελών του. Η παρακαταθήκη που άφησε πίσω του έθεσε ένα υπόδειγμα επαναστατικής ιδεολογίας και δράσης η οποία διαδραμάτισε σπουδαίο και καθοριστικό ρόλο κατά τη διάρκεια των τριών βασικών επαναστατικών κρίσεων που εμφανίστηκαν από το 1905 έως το 1921.\nBerdyaev, Ρωσικός Κομμουνισμός: N. Berdyaev, Οι Πηγές και το Νόημα του Ρωσικού Κομμουνισμού, Αθήνα 2010.\nBrocke, “Violence and Terror”: A. von Brocke, “Violence and Terror in Russian Revolutionary Populism: The Narodnaya Volya, 1879-83” in Social Protest, Violence and Terror in Nineteenth -and Twentieth- Century Europe, ed. W. J. Mommsen and G. Hirschfeld, London 1982.\nBushkovitch, Ιστορία της Ρωσίας: P. Bushkovitch, Ιστορία της Ρωσίας. Πολιτική, Οικονομία, Θρησκεία, Τέχνες και Επιστήμες από τον 9ο αιώνα έως την Περεστρόικα, Αθήνα 2016.\nΣ. Δαμιανάκος, “Κοινοτισμός και Ποπουλισμός: Σκέψεις για μια Συγκριτική Θεώρηση”, Κοινότητα, Κοινωνία και Ιδεολογία: Ο Κωνσταντίνος Καραβίδας και η Προβληματική των Κοινωνικών Επιστημών, Αθήνα 1990.\nFigner, Ελευθερία ή Θάνατος: V. Figner, Ελευθερία ή Θάνατος: Νύχτα Πάνω από την Ρωσία, Αθήνα 2013.\nΓ. Κατσόβσκα-Μαλιγκούδη, Η Μεσαιωνική Ρωσία, Αθήνα 2013.\nΚολοκυθάς, Κίνημα των Ναρόντνικων: Κ. Κολοκυθάς, Από τον Πολιτικό Ακτιβισμό στην Τρομοκρατία: Το Κίνημα των Ναρόντνικων, Ιωάννινα 2017.\nK. Marx, Grundrisse, Αθήνα\nΑ. Μομφερράτος, “Μηδενισμός εν Ρωσία: Σοφία Περόφσκαγια”, Ημερολόγιον Χρονογραφικόν, Φιλολογικόν, Γελοιογραφικόν, Αθήνα (1888) Γ΄, 201-211.\nOfford, The Russian Revolutionary Movement in the 1880’s, Cambridge 1986.\nRamnath, Decolonizing Anarchism: An Antiauthoritarian History of India’s Liberation Struggle, Oakland 2011.\nRiggs, Terrorist Princess: R. Riggs, Sofia Perovskaya, Terrorist Princess: The Plot to Kill Tsar Alexander II and the Woman who Led it, Berkeley 2017.\nSerge, Memoirs of a Revolutionary, New York 2012.\nShanin, Russian Road: T. Shanin, Late Marx and the Russian Road: Marx and ‘the Peripheries of Capitalism’, New York 1983.\nB. Ulam, In the Name of the People: Prophets and Conspirators in Prerevolutionary Russia, New York 1977.\nVenturi, Roots of Revolution: F. Venturi, Roots of Revolution: A History of the Populist and Socialist Movements in Nineteenth Century Russia, New York 1960.\nWhite, Socialist Alternative: E. White, The Socialist Alternative to Bolshevik Russia: The Socialist Revolutionary Party, 1921-1939, New York 2011.\n P. Bushkovitch, Ιστορία της Ρωσίας: Πολιτική, Οικονομία, Θρησκεία, Τέχνες και Επιστήμες από τον 9ο αιώνα έως την Περεστρόικα, Αθήνα 2016, 222.\n V. Serge, Memoirs of a Revolutionary, New York 2012, 3.\n Α. Μομφερράτος, “Μηδενισμός εν Ρωσία. Σοφία Περόφσκαγια”, Ημερολόγιον Χρονογραφικόν, Φιλολογικόν, Γελοιογραφικόν, Αθήνα (1888) Γ΄, 210-211.\n T. Shanin, Late Marx and the Russian Road: Marx and ‘the Peripheries of Capitalism’, New York 1983, 19.\n Κ. Κολοκυθάς, Από τον Πολιτικό Ακτιβισμό στην Τρομοκρατία: Το Κίνημα των Ναρόντνικων, Ιωάννινα 2017, 6.\n Κολοκυθάς, Κίνημα των Ναρόντνικων, 6.\n Γ. Κατσόβσκα-Μαλιγκούδη, Η Μεσαιωνική Ρωσία, Αθήνα 2013, 154.\n Bushkovitch, Ιστορία της Ρωσίας, 75.\n Για μια πιο εκτενή σχετική αναφορά βλ. K. Marx, Grundrisse, Αθήνα 2009.\n Φυσικά υπήρχε σε παγκόσμιο πλαίσιο -και συνεχίζει να υπάρχει σε ορισμένες περιπτώσεις-.\n Shanin, Russian Road, 183.\n Shanin, Russian Road, 113.\n Bushkovitch, Ιστορία της Ρωσίας, 234-235.\n Για μια περαιτέρω ανάλυση βλ. E. White, The Socialist Alternative to Bolshevik Russia: The Socialist Revolutionary Party, 1921-1939, New York 2011, 8.\n Shanin, Russian Road, 11.\n Bushkovitch, Ιστορία της Ρωσίας, 175.\n Για περισσότερες πληροφορίες βλ. Bushkovitch, Ιστορία της Ρωσίας, 187.\n Βλ. σχετικά Κολοκυθάς, Κίνημα των Ναρόντνικων, 16.\n N. Berdyaev, Οι Πηγές και το Νόημα του Ρωσικού Κομμουνισμού, Αθήνα 2010, 87.\n Bushkovitch, Ιστορία της Ρωσίας, 205.\n Shanin, Russian Road, 114-115.\n Bushkovitch, Ιστορία της Ρωσίας, 232.\n Κολοκυθάς, Κίνημα των Ναρόντνικων, 23-24 και για εκτενέστερη επί του θέματος ανάλυση βλ. το κεφάλαιο “Marx-Zasulich Correspondence: Letters and Drafts” στο Shanin, The Russian Road, 115, 116.\n Βλ. σχετικά και Κολοκυθάς, Κίνημα των Ναρόντνικων, 16.\n Berdyaev, Ρωσικός Κομμουνισμός, 86.\n Berdyaev, Ρωσικός Κομμουνισμός, 27-28.\n Bushkovitch, Ιστορία της Ρωσίας, 168.\n Κολοκυθάς, Κίνημα των Ναρόντνικων, 14.\n F. Venturi, Roots of Revolution: A History of the Populist and Socialist Movements in Nineteenth Century Russia, New York 1960, 34.\n A. von Brocke, “Violence and Terror in Russian Revolutionary Populism: The Narodnaya Volya, 1879-83”, Social Protest, Violence and Terror in Nineteenth -and Twentieth- Century Europe, ed. W. J. Mommsen and G. Hirschfeld, London 1982, 50 και White, Socialist Alternative, 8.\n Για narodnichestvo βλ. White, Socialist Alternative, 7 και Venturi, Roots of Revolution.\n Για περαιτέρω πληροφορίες βλ. και Σ. Δαμιανάκος, “Κοινοτισμός και Ποπουλισμός: Σκέψεις για μια Συγκριτική Θεώρηση”, Κοινότητα, Κοινωνία και Ιδεολογία: Ο Κωνσταντίνος Καραβίδας και η Προβληματική των Κοινωνικών Επιστημών, Αθήνα 1990, 57-60.\n Βλ. και M. Ramnath, Decolonizing Anarchism: An Antiauthoritarian History of India’s Liberation Struggle, Oakland 2011, 70-71.\n Βλ. και Bushkovitch, Ιστορία της Ρωσίας, 217-218.\n Berdyaev, Ρωσικός Κομμουνισμός, 83-85.\n Κολοκυθάς, Κίνημα των Ναρόντνικων, 22.\n D. Offord, The Russian Revolutionary Movement in the 1880’s, Cambridge 1986, 18.\n R. Riggs, Sofia Perovskaya, Terrorist Princess: The Plot to Kill Tsar Alexander II and the Woman who Led it, Berkeley 2017, 119 και Bushkovitch, Ιστορία της Ρωσίας, 219-220.\n White, Socialist Alternative, 8-9.\n Κολοκυθάς, Κίνημα των Ναρόντνικων, 25.\n Bushkovitch, Ιστορία της Ρωσίας, 220.\n Riggs, Terrorist Princess, 142 και Brocke, “Violence and Terror”, 51.\n Βλ. Bushkovitch, Ιστορία της Ρωσίας, 220-221 και Riggs, Terrorist Princess, 153.\n Shanin, Russian Road, 10.\n Βλ. σχετικά Brocke, “Violence and Terror”, 53 και Κολοκυθάς, Κίνημα των Ναρόντνικων, 25.\n V. Figner, Ελευθερία ή Θάνατος: Νύχτα Πάνω από την Ρωσία, Αθήνα 2013, 91.\n Bushkovitch, Ιστορία της Ρωσίας, 221 και Brocke, “Violence and Terror”, 53-54.\n Οι λόγοι για τη συγκεκριμένη συλλογιστική σκέψη των Ναρόντνικων έχουν βάση, εφόσον το Διάταγμα της Χειραφέτησης (1861) είχε αντίστοιχα αποτελέσματα.\n Figner, Ελευθερία ή Θάνατος, 147.\n Ο Zhelyabov ήταν μέλος της Εκτελεστικής Επιτροπής της Narodnaya Volya και σύντροφος με την Perovskaya. Σχετικά με δήλωση Zhelyabov βλ. και Brocke, “Violence and Terror”, 60.\n A. B. Ulam, In the Name of the People: Prophets and Conspirators in Prerevolutionary Russia, New York 1977, 353.\n Για τις επιστολές βλ. σχετικά Shanin, The Russian Road, 95-134.\n Για περαιτέρω πληροφορίες σχετικά με την μετεξέλιξη του κινήματος των Ναρόντνικων στα έτη που προαναφέρονται βλ. σχετικά και White, Socialist Alternative, 9-18.\nPreviousΓιώργος Περτσάς – Κράτος και Επανάσταση: ο τρόπος του Λένιν\nNextΑνακοίνωση της οργανωτική επιτροπής Για το μικρό αντίτιμο στη χρήση των ακουστικών του συνεδρίου


ΚΑΛΑΜΑΤΑ 2013: 12/05/13\nΟι νέες υποδοχές DisplayPort 1.3 θα δοκιμαστούν εκτενέστερα μέσα στο επόμενο έτος, αλλά θα χρησιμοποιηθούν στην πράξη από το 2015 και έπειτα.\nΟλόκληρο το κείμενο techgear.gr\nΑναρτήθηκε από anemos252 στις 12/05/2013 11:30:00 μ.μ. Δεν υπάρχουν σχόλια:\nΟ καιρός αύριο Παρασκευή 6 Δεκεμβρίου 2013\nΠρόβλεψη καιρού για αύριο Παρασκευή 6 Δεκεμβρίου 2013\nΑναρτήθηκε από anemos252 στις 12/05/2013 11:00:00 μ.μ. Δεν υπάρχουν σχόλια:\nΗ νέα Mustang αποκαλύπτεται!\nΗ Mustang θα κυκλοφορήσει τόσο ως coupe όσο και ως convertible με υφασμάτινη οροφή, η οποία ανοίγει και κλείνει εντός 7 sec. Για πρώτη φορά το αυτοκίνητο θα έρθει στην Ευρώπη. To πισωκίνητο sport μοντέλο θα διατίθεται με τρεις κινητήρες στις ΗΠΑ και με δύο στην ήπειρό μας.\nΗ εικονιζόμενη έκδοση είναι η GT, με τον V8 των 5 lt, ο οποίος αποδίδει 426 PS στις 6.500 rpm και 54 kgm ροπής στις 4.250 rpm. H τελική ταχύτητα περιορίζεται ηλεκτρονικά στα 250 km/h, ενώ προς το παρόν δεν έχουν δοθεί πληροφορίες για την επιτάχυνση. Η Mustang GT θα εξοπλίζεται με launch control.\nΘα υπάρχει και μικρότερος κινητήρας, και συγκεκριμένα ο νέος EcoBoost των 2,3 lt. Η επιλογή έγινε έχοντας κατά νου τις ιδιαιτερότητες της ευρωπαϊκής αγοράς, όπου επικρατεί η τάση του downsizing. Στη Mustang αποδίδει 309 PS στις 5.500 rpm, ενώ η μέγιστη ροπή των 41,5 kgm είναι διαθέσιμη από τις 2.500 έως τις 4.500 rpm. Βασικό είναι το 6άρι μηχανικό κιβώτιο, ενώ προαιρετικά θα διατίθεται και 6τάχυτο αυτόματο κιβώτιο, με paddles πίσω από το τιμόνι. Στην ευρωπαϊκών προδιαγραφών Mustang, οι στάνταρ τροχοί έχουν διάσταση 19 ιντσών.\nΑναρτήθηκε από anemos252 στις 12/05/2013 10:30:00 μ.μ. Δεν υπάρχουν σχόλια:\nΑναρτήθηκε από sisi στις 12/05/2013 10:00:00 μ.μ. Δεν υπάρχουν σχόλια:\nΠροσεχώς το πρώτο αντισυλληπτικό χάπι για άντρες(;)\nΠολύ κοντά στην ανάπτυξη μιας νέας μεθόδου αντισύλληψης για άντρες βρίσκονται Αυστραλοί ερευνητές του Monash University.\nΗ νέα προσέγγιση δε σταματά την παραγωγή σπέρματος αλλά το εμποδίζει να βγει από το σώμα κατά τη διάρκεια της σεξουαλικής επαφής.\nΠροκειμένου να δοκιμαστεί η νέα τεχνική, οι ερευνητές τροποποίησαν γενετικά αρσενικά ποντίκια ώστε να μην παράγουν τις δυο πρωτεϊνες (α1A-adrenoceptors και P2X1-purinoceptors) που εμπλέκονται στην εκσπερμάτωση. Τα αποτελέσματα του πειράματος έδειξαν επιτυχία 100% με το σύνολο των ποντικιών να μη γονιμοποιεί τα θηλυκά ποντίκια και μάλιστα χωρίς το σπέρμα τους να υποστεί την παραμικρή βλάβη ή αλλοίωση.\nΣύμφωνα με τους επιστήμονες, αυτό που μένει τώρα είναι να αναπτυχθεί κάποιο φάρμακο που να μπορεί να μπλοκάρει τις δύο αυτές πρωτεϊνες και στον άνθρωπο -φυσικά χωρίς παρενέργειες- για να μπορούμε να μιλάμε για το πρώτο αντισυληπτικό χάπι για τον άντρα…\nΑναρτήθηκε από anemos252 στις 12/05/2013 09:30:00 μ.μ. Δεν υπάρχουν σχόλια:\n«Η γνώση είναι δύναμη : Ζαν Ζακ Ρουσσώ » !!!\nΑναρτήθηκε από sisi στις 12/05/2013 09:00:00 μ.μ. Δεν υπάρχουν σχόλια:\nΕισαγγελική παρέμβαση για το «Πηνελόπη Α»\nΣτο εγκαταλελειμμένο πλοίο «Πηνελόπη Α» όπου και μένουν 56 απλήρωτοι ναυτικοί, ασκήθηκε εισαγγελική παρέμβαση.\nΤην παρέμβαση της Εισαγγελίας προκάλεσε δημοσίευμα στην «Εφημερίδα των Συντακτών» σχετικά με την παραμονή στο λιμάνι της Ραφήνας του πλοίου «Πηνελόπη Α», του οποίου την απομάκρυνση έχει ζητήσει το Λιμεναρχείο Ραφήνας για λόγους ασφάλειας του πληρώματος αλλά και μόλυνσης του περιβάλλοντος.\nΗ προϊσταμένη της Εισαγγελίας Πρωτοδικών, Π. Φάκου, ανέθεσε σε εισαγγελέα Πρωτοδικών τη διενέργεια προκαταρκτικής εξέτασης, προκειμένου να εξακριβωθεί η βασιμότητα των καταγγελλομένων, ώστε αν προκύπτει διάπραξη αδικημάτων να εντοπιστούν οι υπαίτιοι.\nΗ εφημερίδα δημοσιεύει ανακοίνωση της Πανελλήνιας Ένωσης Ναυτών Εμπορικού Ναυτικού (ΠΕΜΕΝ), στην οποία επισημαίνεται ότι, την περασμένη Κυριακή αλλά και την Δευτέρα, λόγω των ανέμων, έσπασαν κάβοι του εγκαταλελειμμένου πλοίου, ενώ καταλογίζονται ευθύνες τόσο στην πλοιοκτήτρια εταιρία όσο και στο αρμόδιο υπουργείο.\nΤονίζεται επίσης ότι η εταιρεία δεν έχει καταβάλει στο Λιμεναρχείο τα οφειλόμενα χρήματα, από λιμενικά τέλη, τέλη περισυλλογής απορριμμάτων κ.α, που φθάνουν περίπου τις 122.000 ευρώ.\nΑναρτήθηκε από anemos252 στις 12/05/2013 08:30:00 μ.μ. Δεν υπάρχουν σχόλια:\nΕντοπίστηκε υποβρύχιο που είχε εξαφανιστεί "μυστηριωδώς'' το 1946 [video]\nΣε βάθος περίπου 6 χιλιομέτρων κάτω από την επιφάνεια της θάλασσας ανοικτά της Χαβάης, βρέθηκε το κουφάρι ενός θρυλικού ιαπωνικού μέγα -υποβρυχίου, το οποίο είχε εξαφανιστεί "μυστηριωδώς'' το 1946.\nΗ Εθνική Υπηρεσίας Ωκεανών και Ατμόσφαιρας σε συνεργασία με το Πανεπιστήμιο της Χαβάης ανακοίνωσαν ότι το 122 μέτρων υποβρύχιο Ι-400, κατηγορίας « Sen - Toku » ανακαλύφθηκε τυχαία στα τέλη Αυγούστου στη νοτιοδυτική ακτή του Oahu.\nΤο υποβρύχιο, ήταν το μεγαλύτερο μη πυρηνικό που κατασκευάστηκε ποτέ, ενώ είχε την ικανότητα να κάνει μιάμιση φορά τον γύρο της γης, χωρίς να ανεφοδιαστεί.\nΈνας από τους ερευνητές, ο Τζιμ Ντελγάδο δήλωσε\n"Το Ι-400 και τα «αδελφάκια» του(Ι-401 και Ι-402) είχαν επινοηθεί από τον Ισορόκου Γιαμαμότο, τον Ιάπωνα ναύαρχο, ο οποίος ήταν ο εγκέφαλος της επίθεσης στο Περλ Χάρμπορ. Με τα συγκεκριμένα υποβρύχια μάλιστα, σκόπευε να επιτεθεί και σε μεγάλες παραθαλάσσιες πόλεις των ΗΠΑ αλλά και στην διώρυγα του Παναμά".\nΣτο τέλος του Β 'Παγκοσμίου Πολέμου, οι ΗΠΑ αιχμαλώτισαν το Ι-400 μαζί με άλλα τέσσερα ιαπωνικά υποβρύχια και τα μετέφεραν στο Περλ Χάρμπορ για επιθεώρηση. Η Σοβιετική Ένωση ζήτησε πρόσβαση στα υποβρύχια, σύμφωνα με τους όρους της συνθήκης Β 'Παγκοσμίου Πολέμου. Το πολεμικό ναυτικό των ΗΠΑ προτίμησε να τα βυθίσει παρά να πέσει μια τέτοια τεχνολογία στα χέρια των Σοβιετικών.\nΑπό τότε, το Ι-400 αποτελούσε ένα "πλοίο-φάντασμα" και ένα από τα μεγαλύτερα μυστήρια της στρατιωτικής ιστορίας.\nΑναρτήθηκε από anemos252 στις 12/05/2013 08:00:00 μ.μ. Δεν υπάρχουν σχόλια:\nΣύμφωνα με τα αποτελέσματα της νεκροψίας, ο Paul Walker πέθανε από… συνδυασμό τραυμάτων από τη σύγκρουση και εγκαυμάτων από τη φωτιά που ξέσπασε αμέσως μετά.\nΑντίθετα, ο οδηγός της Porsche Garrera GT, Roger Rodas, έχασε τη ζωή του ακαριαία, ως αποτέλεσμα της σύγκρουσης του αυτοκινήτου με το δέντρο και κολώνα. Ο ιατροδικαστής ανακοίνωσε ότι τα αποτελέσματα των τοξικολογικών εξετάσεων αναμένονται σε διάστημα 6 με 8 εβδομάδων.\nΟλόκληρο το κείμενο newsauto.gr\nΑναρτήθηκε από anemos252 στις 12/05/2013 07:30:00 μ.μ. Δεν υπάρχουν σχόλια:\nΑναρτήθηκε από sisi στις 12/05/2013 07:00:00 μ.μ. Δεν υπάρχουν σχόλια:\nAndroid εναντίον iOS στην υποστήριξη λογισμικού [Διάγραμμα]\nH Fidlee δημιούργησε διάγραμμα προσπαθώντας να κατανοήσει τον βαθμό υποστήριξης που δίνουν οι Apple, Samsung, Motorola, HTC κτλ. όσον αφορά την αναβάθμιση του λογισμικού. Τα αποτελέσματα συνάδουν με την εμπειρική διαπίστωση της πρακτικά παντελούς έλλειψης υποστήριξης σε Android συσκευές:\n10 στις 16 συσκευές αποσύρθηκαν από την αγορά σε ένα ή λιγότερο από ένα χρόνο από την πρώτη μέρα κυκλοφορία τους\n6 στις 16 συσκευές ποτέ δεν έτρεξαν μια τωρινή έκδοση του Android\n4 στις 16 συσκευές σταμάτησαν να δέχονται αναβαθμίσεις λιγότερο από ένα χρόνο μετά την κυκλοφορία τους\nΚαμία από τις 12 συσκευές έλαβαν αναβαθμίσεις για δύο χρόνια μετά την κυκλοφορία (εξαιρούνται οι πρώτες τέσσερις συσκευές της λίστας)\nΚαι οι 15 συσκευές (εκτός του Nexus 4) ήταν τουλάχιστον μία γενιά πίσω εν μέσω της διετούς περιόδου του συμβολαίου\n13 στις 15 συσκευές ήταν τουλάχιστον δύο γενιές πίσω εν μέσω της διετούς περιόδου του συμβολαίου\n8 στις 16 συσκευές ήταν τουλάχιστον δύο γενιές πίσω εν μέσω ενός έτους της περιόδου του συμβολαίου\nΤο Galaxy Nexus ήταν σε τρέχουσα έκδοση του Android για τη μεγαλύτερη περίοδο: 1 χρόνος και 10 μήνες\nΌσον αφορά το iPhone:\nTo iPhone 3GS ήταν στην τρέχουσα έκδοση του iOS για τη μεγαλύτερη περίοδο: 4 χρόνια και 3 μήνες\nΑναρτήθηκε από anemos252 στις 12/05/2013 06:00:00 μ.μ. Δεν υπάρχουν σχόλια:\n«Αποφθέγματα με σημασία : Ντράιντεν Τζ. » !!\nΑναρτήθηκε από sisi στις 12/05/2013 05:00:00 μ.μ. Δεν υπάρχουν σχόλια:\nΈχει σύνδρομο Down και... τον τιμωρούν\nΑρνούνται το δικαίωμα στην εργασία σε νεαρό με σύνδρομο Down, καθώς δεν γίνεται δεκτός για σπουδές στη Σχολή Τουριστικών Επαγγελμάτων της Αναβύσσου με το επιχείρημα ότι είναι άτομο με ειδικές ανάγκες!\nΚι όλα αυτά, όταν ο 21χρονος έχει αποφοιτήσει από Γενικό Λύκειο με βαθμό «άριστα» 18,8 -όπως ανάφερε στον ΣΚΑΪ η εκπαιδευτικός μητέρα του- εισήχθη με μοριοδότηση στη Σχολή.\nΗ μητέρα του παιδιού κάνει λόγο για κατάφωρη αδικία.\nΓια να κάνουμε τις απαιτούμενες συγκρίσεις, ο 34χρονος Πάμπλο Πινέδα, που είναι ο πρώτος στην Ευρώπη πτυχιούχος πανεπιστημίου με σύνδρομο Down, σήμερα είναι δάσκαλος στην Ισπανία. Μάλιστα, στη χώρα αυτή της Ιβηρικής το 85% των παιδιών με σύνδρομο Down σπουδάζουν σε κανονικά σχολεία!\nΑναρτήθηκε από anemos252 στις 12/05/2013 04:00:00 μ.μ. Δεν υπάρχουν σχόλια:\n« Σοφά Λόγια : Εμίλ Οζιέ » !\n«Με ένα ρητό κατορθώνει κανείς να πείσει αυτόν που αποφεύγει συστηματικά τις διδαχές, ενώ κάτι παρόμοιο δεν πετυχαίνει ούτε μ’ εκατοντάδες τόμους βιβλίων.» George Herbert\nΑναρτήθηκε από sisi στις 12/05/2013 02:00:00 μ.μ. Δεν υπάρχουν σχόλια:\nΣυνταγή για ομελέτα φούρνου με πατατούλες σε χρόνο ρεκόρ!\n• 4 αυγά και 2 ασπράδια\n• 3 κ.σ γάλα\n• Κόβουμε σε φέτες τις πατάτες, ανακατεύουμε με το λάδι, αλατοπιπερώνουμε και ψήνουμε σε λαδόκολλα στο φούρνο.\n• Χτυπάμε τα αυγά με το γάλα και τη ρίγανη.\n• Ανακατεύουμε τις πατάτες στο ταψάκι και ρίχνουμε πάνω τα αυγά.\n• Ψήνουμε για άλλα 15 λεπτά.\nΑναρτήθηκε από anemos252 στις 12/05/2013 01:00:00 μ.μ. Δεν υπάρχουν σχόλια:\nΕξαφανίστηκε η 16χρονη Ραφαέλα\nΗ 16χρονη Ραφαέλα από τη Βέροια αγνοείται από την Τρίτη. Έκκληση για τον εντοπισμό της απευθύνει η οικογένειά της μέσω του Amber Alert που έχει ήδη σημάνει το Χαμόγελου του Παιδιού.\nΗ Ραφαέλα- Αγάπη Τύπου έχει καστανά μάτια, ύψος 1,67, βάρος 37 κιλά και την ημέρα που εξαφανίστηκε φορούσε άσπρο καρό μπουφάν, τζιν παντελόνι, γαλάζια μπλούζα και μπότες καφέ με γούνα. Ενδεχομένως να φορά φακούς επαφής πράσινου χρώματος.\nΌποιος γνωρίζει κάτι να επικοινωνήσει με το 116000.\nΑναρτήθηκε από anemos252 στις 12/05/2013 12:00:00 μ.μ. Δεν υπάρχουν σχόλια:\nΣοκ στη Σουηδία: Αυξάνονται οι ομαδικοί βιασμοί εφήβων\nΗ Αστυνομία της Σουηδίας, εξέφρασε ανησυχία για την αύξηση των ομαδικών βιασμών μεταξύ των εφήβων, κάποιοι από τους οποίους βιντεοσκοπούνται ή φωτογραφίζονται.\nΗ αφορμή για την ανησυχία αυτήν, είναι η έναρξη μιας δίκης όπου οι κατηγορούμενοι είναι τρεις έφηβοι που φέρονται να βίασαν σε ένα δάσος της Στοκχόλμης ένα κορίτσι, η ηλικία του οποίου δεν έχει δημοσιοποιηθεί.\nΤο 2012 καταγράφηκαν στην Στοκχόλμη 1.301 υποθέσεις στις οποίες εμπλέκονταν ένας ή μια ανήλικος/η, ενώ φέτος από την αρχή του έτους, οι υποθέσεις έφτασαν τις 1.600.\nΗ Σουηδία θεωρείται μια από τις χώρες με τα πιο υψηλά ποσοστά βιασμού στην Ευρώπη και τα περιστατικά όπου ασκείται πίεση σε νεαρά κορίτσια για να έχουν ομαδικές σεξουαλικές επαφές είναι πολύ διαδεδομένα.\nΑναρτήθηκε από anemos252 στις 12/05/2013 11:00:00 π.μ. Δεν υπάρχουν σχόλια:\nΣήμερα 5 Δεκεμβρίου 2013 τα Ζώδια προβλέπουν για σας\nΠροβλέψεις για σήμερα 5 Δεκεμβρίου 2013\nΤα σχέδιά σου προχωράνε με αργούς ρυθμούς, αλλά αυτό δεν πρέπει να σε προβληματίζει, αγαπητέ Κριέ. Όταν θέλεις κάτι πολύ, το πετυχαίνεις ό,τι κι αν γίνει, χάρη στις ικανότητες αλλά και το πείσμα σου, που δεν αφήνει τίποτα να του ξεφύγει. Από σήμερα και στο εξής, ο Ερμής κάνει την είσοδό του στον Τοξότη, συντροφεύοντάς σε και χαρίζοντάς σου καθημερινά όλες τις καλές επιρροές του, που θα σου φέρουν τα αποτελέσματα που επιδιώκεις.\nΗ εποικοδομητική επαφή με τα δικά σου άτομα θα χαρακτηρίσει τη σημερινή Πέμπτη, αγαπητέ Ταύρε. Με τον Ερμή να κάνει την είσοδό του στον Τοξότη και να σε ευνοεί, είναι μια καλή ευκαιρία να μιλήσεις στους δικούς σου για όσα σε απασχολούν και να λύσεις κάποια οικογενειακά θέματα, που σας έχουν απομακρύνει. Μην διστάσεις να ανοίξεις την καρδιά σου και θα βρεις την ανταπόκριση και την κατανόηση, που θα σε κάνει να αισθανθείς καλύτερα.\nΗ σημερινή μέρα είναι πολύ θετική για εσένα, φίλε Δίδυμε, με τον κυβερνήτη σου Ερμή να εισέρχεται στον Τοξότη, και θα το καταλάβεις πολύ σύντομα κατά τη διάρκειά της, καθώς η αισιοδοξία για κάποια ζητήματα που έμεναν στάσιμα επανέρχεται και σου φτιάχνει τη διάθεση. Το πρόγραμμα σου θα είναι γεμάτο από εξελίξεις, που θα σου δώσουν ικανοποίηση και επιβεβαίωση ότι οι προσπάθειές σου αποδίδουν.\nΑρκετό άγχος και ένταση έχει η σημερινή μέρα για εσένα, φίλε Καρκίνε, με την Σελήνη από τον Αιγόκερω να πραγματοποιεί αρνητική όψη με τον Δία από το ζώδιό σου και να σου βάζει συνεχόμενες τρικλοποδιές. Δυστυχώς, πρέπει να εγκλιματιστείς δραστικά σε αυτή την κατάσταση και να μάθεις να τη χειρίζεσαι όσο καλύτερα γίνεται. Μόνο έτσι δεν θα χαλάς τη διάθεσή σου και δεν θα αφήνεις τον εκνευρισμό να σε κυριεύει. Προσοχή σε ποιους ξεσπάς, γιατί τα δικά σου άτομα δεν φταίνε σε τίποτα.\nΚάποια γεγονότα σήμερα θα σε ξαφνιάσουν και θα σε κάνουν να τα χάσεις, αγαπητέ Λέων. Μην υποκύψεις σε αυτές τις απρόσμενες εξελίξεις και δείξε λίγη ψυχραιμία. Χρησιμοποίησε το διπλωματικό σου ταλέντο, για να τα χειριστείς και να στρέψεις τα γεγονότα προς το συμφέρον σου. Απόφυγε τον εκνευρισμό και τις εντάσεις.\nΗ ενέργεια που έχεις αυτήν την Πέμπτη, αγαπητέ Παρθένε, είναι πολύ μεγάλη και σε συνδυασμό με τις ικανότητές που διαθέτεις, θα σε βοηθήσει να τακτοποιήσεις αρκετά θέματα και να τα φέρεις εις πέρας με τον καλύτερο τρόπο. Μην χαλαρώσεις ακόμα, γιατί οι τομείς που θέλουν δουλειά είναι αρκετοί και δεν πρέπει δε καμία περίπτωση να επαναπαύεσαι.\nΣήμερα είναι μια μέρα επαφών και επικοινωνίας για εσένα, αγαπητέ Ζυγέ, με τον Ερμή να κάνει την είσοδό του στον Τοξότη και να σε ευνοεί. Μπορείς να μιλήσεις με τα άτομα που εκτιμάς για διάφορα ζητήματα και να βρεις την κατανόηση που έχεις ανάγκη. Άλλωστε, χρειάζεσαι λίγη ψυχική συμπαράσταση για όσα σε απασχολούν, για να ηρεμήσεις.\nΥπάρχουν θέματα από το παρελθόν που επανέρχονται σήμερα στη ζωή σου και ζητούν επιτακτικά μία λύση, φίλε Σκορπιέ. Μη δίνεις άλλη αναβολή, για να ηρεμήσεις επιτέλους από το άγχος που σου προκαλούν. Βάλε μια σειρά και κάνε όσα περισσότερα μπορείς, αξιοποιώντας όλες σου τις δυνάμεις για να τα τελειώσεις.\nΗ σημερινή Πέμπτη σε βρίσκει σε μια υπερδιέγερση και σε μια διάθεση να πραγματοποιήσεις όσα σκέφτεσαι άμεσα, αγαπητέ Τοξότη. Η αλήθεια είναι ότι πρέπει να τα βάλεις σε μια σειρά, γιατί δεν γίνονται όλα σε μία στιγμή, αρκεί να μη χάσεις την καλή σου διάθεση και τη θέληση να τακτοποιήσεις όλα σου τα θέματα. Ο Ερμής, που θα εισέλθει στο ζώδιό σου από τις πρώτες πρωινές ώρες, θα σε βοηθήσει να οργανωθείς καλύτερα και αποτελεσματικότερα.\nΕίναι μία πολύ δυναμική Πέμπτη η σημερινή για εσένα, φίλε Αιγόκερε. Με τον Ερμή να εισέρχεται στον Τοξότη και να σε ευνοεί, θα πάρεις απόφαση να λύσεις αρκετά θέματα και να ξεκαθαρίσεις καταστάσεις, με ανθρώπους που δεν σου κάνουν. Μυστικά και ψέματα θα βγουν στην επιφάνεια τις απογευματινές ώρες! Δείξε την κατάλληλη προσοχή και αντιμετώπισέ τα.\nΑρκετά από τα προβλήματα που είχες τον τελευταίο καιρό, αγαπητέ Υδροχόε, θα μείνουν πίσω σου και θα ανακουφιστείς σε μεγάλο βαθμό αυτήν την Πέμπτη. Γενικότερα, με λίγη ηρεμία και καλή διάθεση, μπορείς να πετύχεις όσα θέλεις χωρίς να νιώθεις ένταση και νεύρα. Κυρίως, απόφυγε τις βιαστικές και αψυχολόγητες κινήσεις, που μπορεί να σε οδηγήσουν σε αδιέξοδα.\nΦίλε Ιχθύ, σε έχει πιάσει σήμερα ένα παράπονο σχετικά με τους ανθρώπους που σε περιβάλλουν και αναρωτιέσαι ποιοι είναι εκείνοι που πραγματικά θέλουν το καλό σου. Μην αναλώνεσαι σε σκέψεις που σου χαλούν τη διάθεση και σου προκαλούν εκνευρισμό. Άλλωστε, θα διαπιστώσεις ότι όσοι νοιάζονται, είναι αρκετοί για να αισθάνεσαι καλά και ότι κάποιοι άλλοι είναι όντως περιττοί και πρέπει να τους απομακρύνεις. Μην διστάσεις!\nΑναρτήθηκε από sisi στις 12/05/2013 10:30:00 π.μ. Δεν υπάρχουν σχόλια:\nΟ καιρός σήμερα Πέμπτη 5 Δεκεμβρίου 2013\nΠρόβλεψη καιρού για σήμερα Πέμπτη 5 Δεκεμβρίου 2013\nΑναρτήθηκε από anemos252 στις 12/05/2013 10:00:00 π.μ. Δεν υπάρχουν σχόλια:\nΑναρτήθηκε από sisi στις 12/05/2013 09:00:00 π.μ. Δεν υπάρχουν σχόλια:\nΟ μεγαλύτερος δρόμος του κόσμου με μήκος μόνο... 47.958 χιλιόμετρα!\nΠερνάει από 18 χώρες. Ξεκινάει από τον Καναδά και καταλήγει στη Χιλή! Ενδιάμεσα περνάει από Ηνωμένες Πολιτείες, Μεξικό, Κόστα Ρίκα, Εκουαδόρ, Ελ Σαλβαδόρ, Ονδούρα, Παναμάς. Γουατεμάλα, Γουιάνα, Σουρινάμ, Νικαράγουα, Βενεζουέλα, Βραζιλία, Αργεντινή, Κολομβία, και... Περού.\nΑναρτήθηκε από anemos252 στις 12/05/2013 08:30:00 π.μ. Δεν υπάρχουν σχόλια:\nΧριστούγεννα στο νερό!\nΤα Χριστούγεννα πλησιάζουν και το εορταστικό πνεύμα αρχίζει να κάνει ολοένα και εντονότερη την παρουσία του.\nΑκόμα και μέσα στο... νερό, όπως συνέβη στο Ενυδρείο Sea Life του Βερολίνου, όπου ένας δύτης ντύθηκε Άγιος Βασίλης και βούτηξε να... ευχηθεί στα ψάρια.\nΑναρτήθηκε από anemos252 στις 12/05/2013 08:00:00 π.μ. Δεν υπάρχουν σχόλια:\nΜάγειρας έζησε για τρεις ημέρες στο βυθισμένο πλοίο του- Δείτε το βίντεο\nΓια τρεις ημέρες έμεινε παγιδευμένος ένας άνδρας μέσα στο βυθισμένο κουφάρι ενός πλοίου. Ο δύτης Nick van Heerden είχε αναλάβει να ανασύρει τις σορούς από το βυθισμένο σκάφος «Jascon 4» όταν ένα χέρι απλώθηκε προς το μέρος του, ενώ εκείνος ερευνούσε το ρυμουλκό.\nΤότε ακούστηκε η φωνή του συντονιστή της επιχείρησης: «Είναι ζωντανός! Είναι ζωντανός!»\nΚαθώς η κάμερα κινείται στο νερό, φαίνεται ο Harrison Okene, στριμωγμένος στη γωνία μιας καμπίνας, να έχει βρει έναν «θύλακα» αέρα, που του επέτρεψε να επιζήσει επί τρεις ημέρες.\nΟ άνδρας- ήταν ο μάγειρας του ρυμουλκού- τα κατάφερε τρεις ημέρες χωρίς φαγητό, μέσα στο νερό, με μερικά κουτάκια αναψυκτικού, παγιδευμένος τριάντα μέτρα κάτω από τη θάλασσα!\nΟι έντεκα συνάδελφοί του χάθηκαν στο ναυάγιο, όταν το σκάφος αναποδογύρισε και βυθίστηκε στα ανοιχτά των ακτών της Νιγηρίας. Το ναυάγιο έγινε το Μάιο αλλά το οπτικό υλικό κυκλοφόρησε τώρα, σημειώνει το Skynews.\nΗ ομάδα διάσωσης μετέφερε τον Okene με ασφάλεια έξω από το νερό.\nΚάποια στιγμή ένας από τους διασώστες τον ρώτησε ποια ήταν η θέση του στο πλοίο, «μάγειρας» απαντά ο Okene και ο διασώστης απαντά με χιούμορ: «Είσαι ο μάγειρας! οι μάγειρες πάντα επιβιώνουν!»,.\nΑναρτήθηκε από anemos252 στις 12/05/2013 07:30:00 π.μ. Δεν υπάρχουν σχόλια:\nΠολυτελή αυτοκίνητα, αδήλωτα ακίνητα μεγάλης αξίας και εμβάσματα στο εξωτερικό, τα οποία ξέχασαν να δηλώσουν εντόπισε η Υπηρεσία Εσωτερικών Υποθέσεων του υπουργείου Οικονομικών κατά τον έλεγχο σε 93 στελέχη εφοριών.\nΣύμφωνα με την Καθημερινή, οι περισσότεροι τώρα σπεύδουν να υποβάλουν τροποποιητικές δηλώσεις για να καλύψουν τις αγορές που έκαναν ή τα εμβάσματα στο εξωτερικό. Οι παραλείψεις, σύμφωνα με ανώτατο στέλεχος του υπουργείου, που επικαλείται η εφημερίδα, προκαλούν και αφήνουν υπόνοιες όχι απλά για φοροδιαφυγή, αλλά και για συναλλαγές κάτω από το τραπέζι.\n- Εφοριακός για να καλύψει την αγορά πολυτελoύς αυτοκινήτου αξίας 161.000 ευρώ υπέβαλε τροποποιητικές δηλώσεις συνολικού ύψους 227.000 ευρώ.\n- Στέλεχος εφορίας δεν δήλωσε την αγορά πολυτελούς κατοικίας με αποτέλεσμα να αναγκασθεί σε τροποποιητική δήλωση. Η σύζυγός του ελέγχεται για έμβασμα στο εξωτερικό ύψους 560.000 ευρώ.\n- Στέλεχος της Οικονομικής Επιθεώρησης υπέβαλε τροποποιητικές δηλώσεις για τα οκτώ από τα δέκα χρόνια που ελέγχεται, εμφανίζοντας εισοδήματα του συζύγου της (εργολάβου) πάνω από 600.000 για να δικαιολογήσει περιουσιακά στοιχεία της οικογένειας, αλλά και έμβασμα στο εξωτερικό πάνω από 100.000 ευρώ.\n- Σε υπάλληλο μεγάλης εφορίας των Αθηνών βρέθηκαν εμβάσματα ύψους 380.000 ευρώ, τα οποία δεν δικαιολογούνται από τα δηλωθέντα εισοδήματά του.\nΑναρτήθηκε από anemos252 στις 12/05/2013 07:00:00 π.μ. Δεν υπάρχουν σχόλια:\nΑναρτήθηκε από anemos252 στις 12/05/2013 06:00:00 π.μ. Δεν υπάρχουν σχόλια:\nΣτα ανοικτά των ακτών της Γιακουτίας ανακαλύφτηκε ένα προηγουμένως άγνωστο νησί. Το εντόπισαν τυχαία τα πληρώματα δύο ελικοπτέρων, που εκτελούσαν πτήσεις πάνω από την Λάπτεβ Θάλασσα. Οι εξερευνητές έδωσαν ήδη και το όνομα στο νησί - Γιάγια. «Όταν προσπαθήσαμε να καταλάβουμε ποιος το ανακάλυψε πρώτος, όλοι άρχισαν να λένε: «Για, για, γιά!» που στα ρωσικά σημαίνει «εγώ». Έτσι, λοιπόν, αποφασίσαμε να ονομάσουμε το νησί Γιάγια», - είπε ο ιστορικός-γεωγράφος Σεργκέι Ρίζι.\nΟι επιστήμονες θεωρούν ότι το νησί αυτό εμφανίστηκε πριν από 50 περίπου χρόνια σαν αποτέλεσμα των γεωλογικών διεργασιών.\nΑναρτήθηκε από anemos252 στις 12/05/2013 05:00:00 π.μ. Δεν υπάρχουν σχόλια:\nΤο ντοκιμαντέρ «Επιδεικτική δίκη: ιστορία του Pussy Riot» (Pussy Riot: A Punk’s Prayer) περιλήφθηκε ανάμεσα στις 15 επιλεγμένες από τους Ακαδημαϊκούς Κινηματογράφου ταινίες. Από τον κατάλογο αυτό στις 16 Ιανουαρίου θα επιλεγούν πέντε ταινίες που θα διεκδικούν το βραβείο Όσκαρ.\nΗ ταινία «Επιδεικτική δίκη: ιστορία του Pussy Riot» γυρίστηκε από τους Μάικλ Λέρνερ και Μαξίμ Ποζντορόβκιν.\nΑναρτήθηκε από anemos252 στις 12/05/2013 04:00:00 π.μ. Δεν υπάρχουν σχόλια:


Αναρτήθηκε από GEORGIOS BENEAS στις 18:54 4 σχόλια:\nΑναρτήθηκε από GEORGIOS BENEAS στις 16:39 Δεν υπάρχουν σχόλια:\nΑναρτήθηκε από GEORGIOS BENEAS στις 22:03 4 σχόλια:\nΑναρτήθηκε από GEORGIOS BENEAS στις 22:07 11 σχόλια:\nΑναρτήθηκε από GEORGIOS BENEAS στις 16:45 Δεν υπάρχουν σχόλια:\nΑναρτήθηκε από GEORGIOS BENEAS στις 16:52 2 σχόλια:\nΑναρτήθηκε από GEORGIOS BENEAS στις 07:35 Δεν υπάρχουν σχόλια:\nΔείτε το σχετικό βίντεο από το Lamia Star:\nΑναρτήθηκε από GEORGIOS BENEAS στις 13:50 Δεν υπάρχουν σχόλια:\nΤο νου τους οι οδηγοί μετά το Παλατάκι Χαϊδαρίου προς Αθήνα!!!\nΕκτός από την κατηφόρα του Σκαραμαγκά εδώ…\nΈχει τοποθετηθεί από την τροχαία σταθερό φωτογραφικό ραντάρ μετά την ΒΙΟΪΑΤΡΙΚΗ απέναντι από το CAMPING ATHENS στο ρεύμα προς Αθήνα.\nΤο όριο ταχύτητας στη Λεωφόρο Αθηνών είναι 60 χιλιόμετρα!!!\nΚατά τα άλλα οι ολονύκτιες κόντρες καλά κρατούν…\nΗ πολιτεία με την τοποθέτηση των ραντάρ εξάντλησε τις υποχρεώσεις της απέναντι στους πολίτες με άλλο ένα καθαρά εισπρακτικό μέτρο…\nΑναρτήθηκε από GEORGIOS BENEAS στις 13:40 4 σχόλια:\nΤο ανέκδοτο των ημερών: Βουλευτής της Ν.Δ. σε καφενείο!!!\nΣαμαράς σε βουλευτές:\n"Μπείτε στα καφενεία και διαλύστε τον ΣΥΡΙΖΑ!"\nΑναρτήθηκε από GEORGIOS BENEAS στις 10:55 Δεν υπάρχουν σχόλια:\nΑυτή τη φορά στόχος ήταν η καφετέρια Smile στο Χαϊδάρι!!!\nΈκρηξη αυτοσχέδιου εκρηκτικού μηχανισμού σημειώθηκε στις 06:00 το πρωί στην είσοδο της καφετέριας Smile στο Χαϊδάρι, στoν πολυσύχναστο πεζόδρομο της Καραϊσκάκη, αναστατώνοντας τους κατοίκους της περιοχής.\nΟ εκρηκτικός μηχανισμός τοποθετήθηκε ή ρίφθηκε στην είσοδο της καφετέριας και από την έκρηξη και το ωστικό κύμα προκλήθηκαν μικρές υλικές ζημιές στην είσοδο και στα τζάμια του καταστήματος. Ήδη μετά την άμεση αντικατάσταση των υαλοπινάκων η Smile λειτουργεί κανονικά.\nΑν και οι πρώτες εκτιμήσεις αναφέρουν ότι πρόκειται για γκαζάκια, οι πρώτες αστυνομικές πληροφορίες έκαναν λόγο για μασούρι δυναμίτιδας που πυροδοτήθηκε με βραδύκαυστο φυτίλι ή ρίψη χειροβομβίδας, με τους αστυνομικούς να ερευνούσαν το χώρο προς αναζήτηση υπολειμμάτων.\nΟι αρμόδιοι αξιωματικοί της ΕΛ.ΑΣ αναμένεται να καλέσουν για κατάθεση τον ιδιοκτήτη του καταστήματος, προκειμένου να διαπιστώσουν αν τυχόν είχε δεχθεί εκβιαστικές ή άλλου τύπου απειλές.\nΗ πλέον αντιπροσωπευτική μορφή του οργανωμένου εγκλήματος στη χώρα μας, είναι η προστασία των νυχτερινών κέντρων, αν και στη συνέχεια προστέθηκαν το εμπόριο λευκής σαρκός, τα ναρκωτικά, οι κλοπές οχημάτων και τέλος, τα συμβόλαια θανάτου.\nΟι πρώτες ομάδες, που εμφανίστηκαν στην αυγή της δεκαετίας του 1980, αποτελούνταν από νεαρά άτομα που έφεραν εις πέρας διάφορες δουλειές, όπως για παράδειγμα την είσπραξη χρεών και τη φύλαξη καταστημάτων, για λογαριασμό των αφεντικών τους.\nΛίγα χρόνια αργότερα, τα μέλη των ομάδων αντελήφθησαν πως οι νυχτερινές επιχειρήσεις τους, ήταν ιδιαίτερα επικερδείς και τότε έγιναν οι πρώτες κινήσεις για τη δημιουργία οργανωμένων συμμοριών, που είχαν ως πρότυπο τη δομή και τη δράση της Μαφίας.\nΗ οργάνωση των ομάδων αυτών, δεν ήταν ιδιαίτερα καλή, ωστόσο η αστυνομία αρχικά είχε πιαστεί στον ύπνο. Με την πάροδο του χρόνου, αυτές οι επιχειρήσεις αποδείχθηκαν πραγματικά χρυσωρυχεία, με αποτέλεσμα οι συμμορίες να αυξήσουν την επιρροή τους πάνω στα θύματα, αλλά κυρίως να αναπτύξουν και να επεκτείνουν τις δραστηριότητές τους.\nΗ προστασία των νυχτερινών κέντρων, κοινώς το νταβατζιλίκι, είναι ένας πονοκέφαλος για τις διωκτικές αρχές και μία μάστιγα για τους ιδιοκτήτες επιχειρήσεων.\nΆτομα, μέλη οργανωμένων ομάδων, οι οποίες παίρνουν εντολές από μεγαλονονούς της νύχτας, πωλούν προστασία σε νυχτερινά κέντρα, καφετέριες, ζαχαροπλαστεία, ψιλικατζίδικα, ακόμη και σε περίπτερα στο λεκανοπέδιο της Αττικής.\nΤο άγριο καθεστώς της προστασίας στη νύχτα και της δράσης των συμμοριών που σφραγίστηκε όλα αυτά τα χρόνια με πολύ αίμα, βία και ανελέητους πολέμους για την επικράτηση των ισχυρότερων, μπαίνει κατά καιρούς στο στόχαστρο των διωκτικών αρχών.\nΟι κατηγορίες που συνήθως αντιμετωπίζουν, μεταξύ άλλων, είναι σύσταση και συμμετοχή σε εγκληματική οργάνωση που επιδιώκει τη διάπραξη κακουργηματικών πράξεων, νομιμοποίηση εσόδων από παράνομες δραστηριότητες (ξέπλυμα βρόμικου χρήματος), ανθρωποκτονία από πρόθεση, εμπρησμός, εκβίαση και έκρηξη.\nΑνάλογα με την περιοχή, οι ιδιοκτήτες των νυχτερινών κέντρων πληρώνουν από μικρά έως υπέρογκα ποσά ώστε να προστατεύονται.\nΑξιοσημείωτο είναι το γεγονός πως αρκετά από τα θύματα των εκβιαστών, έχουν δηλώσει κατά καιρούς στην αστυνομία πως οι προστάτες δείχνουν κατανόηση ανάλογα με τις δυνατότητες του μαγαζιού και παρέχουν ευκολίες πληρωμής, δρώντας έχοντας ως μεγαλύτερο σύμμαχό τους τον φόβο, με τον οποίο εξασφαλίζουν τη σιωπή των θυμάτων τους.\nΒέβαια, όλα αυτά τα παρασιτικά κυκλώματα μάλλον δεν έχουν καταλάβει ακόμα ότι το χρήμα έχει πάψει να ρέει προ πολλού και οι επιχειρηματίες που άρμεγαν τόσα χρόνια, μόλις και μετά βίας ανταπεξέρχονται στις καθημερινές τους υποχρεώσεις, οπότε, σε όσους βανδαλισμούς και αν προβαίνουν εκβιάζοντάς τους… "ουκ αν λάβοις παρά του μη έχοντος"\nΑναρτήθηκε από GEORGIOS BENEAS στις 13:47 Δεν υπάρχουν σχόλια:\nΑναρτήθηκε από GEORGIOS BENEAS στις 16:35 Δεν υπάρχουν σχόλια:\nΑναρτήθηκε από GEORGIOS BENEAS στις 23:51 1 σχόλιο:\nΑναρτήθηκε από GEORGIOS BENEAS στις 10:35 Δεν υπάρχουν σχόλια:


Γίνε και συ εθελοντής στα 54α ΔΗΜΗΤΡΙΑ! – GR4YOU\n30 Αυγούστου, 2019 Gr4youΑφήστε ένα σχόλιο για το Γίνε και συ εθελοντής στα 54α ΔΗΜΗΤΡΙΑ!\nΤο μεγαλύτερο πολυπολιτισμικό διεθνές φεστιβάλ της Θεσσαλονίκης, τα Δημήτρια, έρχονται!\nΜέσα από ένα προσεκτικά σχεδιασμένο καλλιτεχνικό πρόγραμμα, το οποίο υλοποιούν ελληνικά σχήματα, τα οποία ενσαρκώνουν ποικίλες καλλιτεχνικές προσεγγίσεις, αλλά και καλλιτεχνικά σχήματα από την Αγγλία, την Ιταλία, την Πορτογαλία, το Βέλγιο και αλλού, τα οποία όλα μαζί θα συνθέσουν ένα ξεχωριστό πολιτιστικό μωσαϊκό που θα παρουσιαστεί στην καλλιτεχνική σκηνή των Δημητρίων από τις 28 Σεπτεμβρίου έως τις 20 Οκτωβρίου.\nΣε χρειαζόμαστε! Ένα μέρος της δράσης μας στηρίζεται και στη δική σου εθελοντική εργασία. Οι εθελοντές μας είναι πολύτιμοι αρωγοί στο να πραγματοποιήσουμε με επιτυχία το φετινό πρόγραμμα Γίνε κι εσύ μέλος της ομάδας μας! Είμαστε σίγουροι ότι μπορείς να βοηθήσεις στο νόημα του θεσμού αυτού, που δεν είναι άλλος από τον πολιτισμό χωρίς όρια και σύνορα και μια Θεσσαλονίκη της τόλμης, του κοσμοπολιτισμού και της δράσης!\nΓια περισσότερες πληροφορίες μη διστάσεις να επικοινωνήσεις με τον υπεύθυνο της ομάδας Εθελοντισμού Βασίλη Βασιλειάδη: τηλ. 2313 318530 v.vasileiadis@thessaloniki.gr\nΕτικέτα: 54 ΔΗΜΗΤΡΙΑ ΔΗΜΗΤΡΙΑ ΔΗΜΟΣ ΘΕΣΣΑΛΟΝΙΚΗΣ ΦΕΣΤΙΒΑΛ\n7 Ιουνίου, 2019 23 Ιουνίου, 2019 admin


Αριστερό Σχήμα στην Αργολίδα: Τα ...κλειστά επαγγέλματα ανεβάζουν την τιμή του ψωμιού!\nΤα ...κλειστά επαγγέλματα ανεβάζουν την τιμή του ψωμιού!\nΣτον σημερινό Δρόμο μπορείτε να διαβάσετε ένα πολύ ενδιαφέρον άρθρο του Γιώργου Κατερίνη σχετικά με την αύξηση της τιμής των σιτηρών και του ψωμιού: Η μάχη της φραντζόλας και οι δεκάδες "αθέατες" αυξήσεις.\nΔημοσιεύουμε μέρος του άρθρου που αναφέρεται στα περι του ...ψωμιού κλειστά επαγγέλματα (της μοδός τελευταία) τα οποία δεν απασχολούν κυβέρνηση - Τρόικα - ΜΜΕ:\nΤο… κλειστό επάγγελμα των αλευροβιομηχάνων\nΠολύς λόγος γίνεται για τα κλειστά επαγγέλματα και την ανάγκη ύπαρξης ανταγωνισμού. Ας προσθέσουμε, λοιπόν, μερικά πολύ κλειστά «επαγγέλματα» που πρέπει να ανοίξουν πάραυτα:\n• Το επάγγελμα του αλευροβιομήχανου: 7 μύλοι ελέγχουν το 70% της αγοράς.\n• Το επάγγελμα του γαλακτοβιομήχανου: 3 βιομηχανίες ελέγχουν σχεδόν το σύνολο του συσκευασμένου φρέσκου γάλακτος.\n• Το επάγγελμα του ιδιοκτήτη σούπερ μάρκετ: οι 10 μεγαλύτερες επιχειρήσεις έχουν το 77% του τζίρου όλων των επιχειρήσεων του κλάδου.\n• Το επάγγελμα του βιομηχάνου σιδήρου: Οι τρεις βιομηχανίες που ελέγχουν το σύνολο της παραγωγής αύξησαν σε ένα επτάμηνο κατά 34% την τιμή του σιδήρου.\nΕπίσης μπορείτε να διαβάσετε άρθρο που είχαμε αναρτήσει πριν δυο χρόνια σχετικό με την τότε επισιτιστική κρίση (sic! αντί για ...πείνα) που είχε δημιουργηθεί λόγω του ράλυ τιμών των δημητριακών: Πείνα, η τροφή του νεοφιλελευθερισμού!\nΑναρτήθηκε από Αριστερό Σχήμα στις 10:50 μ.μ.\nστον καθρέφτη σου κοιτιέσαι....το καρτέλ των κομμά...\nΔιέξοδος, ένα νέο έντυπο\nΗ δημοσιονομική χρεωκοπία της Ελλάδας, συνέπεια τη...\nΗ κοινωνία σε ασφυξία\nΔιαβάστε στο Δρόμο του Σαββάτου 28/8\nΟ Δον Κιχώτης ξεκινά με ...έκθεση ζωγραφικής!\nΠού είστε, ρεεεε;\nΤα ...κλειστά επαγγέλματα ανεβάζουν την τιμή του ψ...\nΠαμπελοποννησιακή σύσκεψη στις 5 Σεπτέμβρη στην Τρ...\nΣτο Δρόμο του Σαββάτου 21/8\nΟ Νετανιάχου είναι φονιάς - Ο Γ. Παπανδρέου είναι ...\nΠεριφερειακές στην Πελοπόννησο νο2\nΟ Ζοζέ Σαραμάγκου ήταν ...Έλληνας;\nΠεριφερειακές στην Πελοπόννησο (live your myth)\nΚυκλοφορεί σήμερα ο Δρόμος\nΠιο γρήγορο και με πιο συχνά δρομολόγια το τρένο\nΑνοιχτή Πρόσκληση για το συντονισμό πολιτών στην Π...\nΕθελουσία στην Τρόικα\nΚοινωνικό Συμβόλαιο; Καπούτ!\nΤο ΠΑΣΟΚ για την επιστράτευση (Πριν και Μετά)


6 παιχνίδια που θα μάθουν στο παιδί να βοηθάει στις δουλειές του σπιτιού | Giatimama Γυναίκα - Μητέρα - Εγκυμοσύνη - Παιδί - Γονείς\n6 παιχνίδια που θα μάθουν στο παιδί να βοηθάει στις δουλειές του σπιτιού\n15 Φεβρουαρίου, 2018 | 08:19\nΚι επειδή είναι λογικό να θέλουν να παίξουν έξω στην παιδική χαρά (ή να δουν κινούμενα σχέδια), ο καλύτερος τρόπος για να μάθουν να βοηθούν στις δουλειές του σπιτιού είναι να τις κάνεις πιο... ενδιαφέρουσες! Δες τον τρόπο:\n1.Παιχνίδι ταχύτητας: Ποιος θα τακτοποιήσει πιο γρήγορα τα παιχνίδια του; Ποιος θα σπάσει το ρεκόρ της προηγούμενης εβδομάδας; Το παιχνίδι μπορεί να έχει και έπαθλο, ώστε να ανυπομονούν για την επόμενη φορά..!\n2. Στρατιωτάκια...με σιδερωμένα ρούχα: Δίνεις τα σιδερωμένα και τους λες να τα βάλουν σωστά στη θέση τους. Μετά θα κάνεις επιθεώρηση και θα παρασημοφορήσεις το πιο τακτοποιημένο συρτάρι!\n3. Απόκριες κάθε μέρα: Τα παιδιά ντύνονται σαν τον αγαπημένο τους ήρωα και κάνουν τις δουλειές του σπιτιού. Μπορούν να χρησιμοποιοήσουν τις δυνάμεις του σούπερ-ήρωα που αγαπούν για να σκουπίσουν ή να ξεσκονίσουν!\n4.Αγώνας δρόμου με... παιχνίδια: Αν έχεις κουτιά για τα παιχνίδια τους, τότε πες τους να μαζέψουν τα παιχνίδια (από όλο το σπίτι) και να τα βάλουν στα κουτιά. Όποιος τα βάλει πιο γρήγορα (αν έχεις ένα παιδί, τότε μπορείς να παίξεις εσύ) κερδίζει!\n5. Ζάρια... Κάθε αριθμός κρύβει και μια δουλειά. Ρίξτε το ζάρι για να δείτε ποιος θα κάνει τι. Είναι συναρπαστικό, διασκεδαστικό και δίκαιο!\n6. Καθαριότητα με μουσική: Κάντε τις δουλειές του σπιτιού με μουσική. Όταν θα σταματάς τη μουσική θα πρέπει όλοι να μείνουν ακίνητοι (για να ξεκουραστούν), όταν η μουσική αρχίσει πάλι, ο καθένας συνεχίζει τη δουλειά του. Έτσι κανείς δεν θα βαριέται την ώρα που καθαρίζει!


volleynews - Eλπίδα για την ΑΕΚ από τον Αλεξίου, παλεύει ο Εθνικός, πότε θα ενεργοποιηθεί η wild card\nΟ πρόεδρος της Ερασιτεχνικής ΑΕΚ μεταμορφωμένος σε σχέση με το επιθετικό προφίλ των προηγούμενων συνεδριάσεων άφησε παράθυρο στην ελπίδα για διακανονισμούς των χρεών εντός των προσεχών ημερών, υπέγραψε... δια λόγου την προκήρυξη του πρωταθλήματος αλλά επέμεινε στις προτάσεις του για μεταρρυθμίσεις στο επαγγελματικό βόλεϊ. Κρίσιμη θα είναι η επόμενη εβδομάδα για την συμμετοχή της Ενωσης αλλά και του Εθνικού Αλεξανδρούπολης. Καταλυτικό ρόλο έπαιξε για άλλη μία φορά η παρουσία του Μάνου Μακρή ο οποίος παλεύει να γεφυρώσει μεγάλες αποστάσεις μεταξύ ΑΕΚ και ΕΣΑΠ αλλά κυρίως μεταξύ ΑΕΚ και πιστωτών προκειμένου να εξασφαλιστούν οι πολυπόθητες συναινέσεις και διακονονισμοί. Ο Αλέξης Αλεξίου είναι φανερό πως θέλει να κάνει μία τελευταία και γενναία προσπάθεια για να σωθεί το τμήμα αλλά εάν δεν υπάρξουν συμφωνίες με τους πιστωτές από το παρελθόν η προσπάθεια θα πέσει στο κενό και η ΑΕΚ θα υποβιβαστεί στην τελευταία τοπική κατηγορία.\nΗ ΕΣΑΠ καλεί πλέον την Επιτροπή Επαγγελματικού Αθλητισμού να πάρει τις οριστικές αποφάσεις αλλά και να δώσει και ότι χρόνο έχει διαθέσιμο στις διοικήσεις της ΑΕΚ και του Εθνικού να βρουν λύσεις.\nΑνάλογα με τον αριθμό των ομάδων που θα βρεθούν στην εκκίνηση θα ενεργοποιηθεί και η wild card χωρίς όμως να δίνεται επαρκής χρόνος σε συλλόγους που ενδιαφέρονται να κάνουν προγραμματισμό. Σε κάθε περίπτωση η διοίκηση της ΕΣΑΠ και ειδικά ο πρόεδρος της Παντελής Ταρνατόρος κάνουν μεγάλες προσπάθειες για να μην διαλυθούν παραδοσιακές δυνάμεις όπως η ΑΕΚ και ο Εθνικός, ενώ μικρότερο πρόβλημα έχει ο Παμβοχαϊκός. Όλες οι αποφάσεις του ΔΣ:\nΜεταξύ του προέδρου της ΑΕΚ και του προέδρου της ΕΣΑΠ, αντηλλάγησαν απόψεις και εξηγήσεις που αφορούσαν δομικά και διαδικαστικά ζητήματα και φάνηκε η διάθεση αμφοτέρων για την επίλυση τους, με απαρχή την αποδοχή της προκήρυξης του πρωταθλήματος.\n2. Το ΤΑΑ ΜΓΣ Εθνικός Αλεξανδρούπολης εκπροσωπήθηκε από την πρόεδρο του ΤΑΑ Χρύσα Λουπασάκη η οποία ενημέρωσε του Δ.Σ. πως έχει διακανονίσει το μεγαλύτερο μέρος των υποχρεώσεων του σωματείου που προέρχονται από την αγωνιστική περίοδο 2018-19 εκτός από μία περίπτωση αθλητή την οποία θα προσπαθήσει να διακανονίσει εντός των προσεχών ημερών. Ως εκ τούτου η Επιτροπή Αδειοδότησης της ΕΣΑΠ μη δυνάμενη να δώσει νέα αναβολή αποφάσισε τη μη αδειοδότηση του ΤΑΑ ΜΓΣ Εθνικός με την προϋπόθεση πως όταν διακανονιστούν στο σύνολο τους όλες οι υποχρεώσεις θα ανακληθεί και η απόφαση μη αδειοδότησης.\n3. Ο εκπρόσωπος του ΓΑΣ Παμβοχαϊκός Βασίλης Πρεδάρης ενημέρωσε το Δ.Σ. πως παρά τις δυσκολίες που υπάρχουν από τη μη εύρεση χορηγών της ευρύτερης περιοχής που εδρεύει το σωματείο θα γίνει κάθε δυνατή προσπάθεια για να αγωνιστεί στο νέο πρωτάθλημα έχοντας ως βασικό δεδομένο πως δεν έχει οφειλές από τη σεζόν 2018-19 και έχει όλα τα εχέγγυα για να περάσει τους ελέγχους της Επιτροπής Επαγγελματικού Αθλητισμού.\nΑ.Στην περίπτωση που οι ομάδες είναι 11 θα υποβιβαστούν 3 στην Α2 ανδρών και θα ανέβουν 2 ομάδες από την Α2 ανδρών στο τέλος της σεζόν 2019-20.\nΒ.Στην περίπτωση που οι ομάδες είναι 10 θα υποβιβαστούν 2 στην Α2 ανδρών και δεν θα υπάρξει αναπλήρωση. Το πρωτάθλημα θα γίνει με 10 ομάδες.\nΓ.Σε περίπτωση που οι ομάδες είναι 9 θα γίνει διερευνητική επαφή με τις ομάδες κατ΄αρχήν της Α2 ανδρών και εφόσον η προσπάθεια αποδειχτεί άγονη σε συνεργασία με την ΕΟΠΕ θα δοθεί δυνατότητα ενεργοποίησης μίας θέσης με wild card με σκοπό ο συνολικός αριθμός των ομάδων στο πρωτάθλημα να είναι 10. Εάν για οποιοδήποτε λόγο δεν βρεθεί ομάδα με τα κριτήρια wild card και οι ομάδες διατηρηθούν στις 9 τότε θα υποβιβαστεί μόνο μία στην Α2 ανδρών.\nΔ.Σε περίπτωση που οι ομάδες είναι 8 θα ακολουθηθεί η διακδικασία της περίπτωσης Γ με της συμπλήρωσης μίας ή δύο ομάδων με σκοπό το πρωτάθλημα να ξεκινήσει με 10 ή 9 ομάδες.\nΕ.Εάν για οποιοδήποτε λόγο το πρωτάθλημα ξεκινήσει με 8 ομάδες αποφασίστηκε πως και πάλι θα υποβιβαστεί μία ομάδα στην Α2 ανδρών. Σε αυτή την περίπτωση η Volley League από τη σεζόν 2020-21 θα συμπληρωθεί με 2 ομάδες από την Α2 ανδρών (πρωταθλητές βορείου και νοτίου ομίλου Α2 ανδρών) και μία ομάδα από wild card εκτός από την ομάδα που θα υποβιβαστεί τη σεζόν 2019-20.\nΠερισσότερα από την κατηγορία: « Η ΕΣΑΠ πάτησε το κουμπί για την ΑΕΚ: Δεν αδειοδοτήθηκε η Ενωση, οδεύει στα τοπικά Παναχαϊκή: «Μας φαίνεται αστείο, αλλά θα τακτοποιηθεί το χρέος» »


Κανείς άλλος σαν εσένα, Αυτοκράτορα Τότι! | Serie A & Roma | gazzetta.gr\nΚανείς άλλος σαν εσένα, Αυτοκράτορα Τότι!\nΤο Match Review του gazzetta.gr αποθεώνει και θυμάται στιγμές του Φραντσέσκο Τότι, που σήμερα, 27/9 «πατάει» τα 40, πρόσφατα σκόραρε για 250η φορά στη Serie A και παραμένει καθοριστικός σε κάθε του παρουσία με τη μεγάλη του αγάπη, τη Ρόμα!\nΔώρο δεν πήρε στο Τορίνο. Η ομάδα του Σπαλέτι ηττήθηκε 3-1, στο πρώτο αρνητικό αποτέλεσμα σε ματς πρωταθλήματος από το 1990 στη συγκεκριμένη έδρα, όμως πάλι σκόραρε. Μπήκε στο παιχνίδι με την έναρξη του δευτέρου ημιχρόνου και βρήκε δίχτυα από την άσπρη βούλα, για να φτάσει αισίως στα 250 γκολ στο ιταλικό πρωτάθλημα και να είναι ο δεύτερος σκόρερ όλων των εποχών, πίσω από τον Σίλβιο Πιόλα που είχε σταματήσει στα 290.\nΣτην τούρτα του, θα υπάρχουν 40 κεράκια για να σβήσει. Κι όμως παραμένει... αειθαλής. Μπορεί – όπως είναι απόλυτα λογικό – οι αντοχές του να έχουν μειωθεί, όμως κι έτσι, έχει ακόμα κάτι το ιδιαίτερο. Κάτι που θα ζήλευε κάθε 40άρης στη θέση του. Κι αυτό το κάτι, τον κάνει να είναι ακόμα καθοριστικός σε κάθε του παρουσία με τους αγαπημένους του «τζιαλορόσι», απολαμβάνοντας την τελευταία του χρονιά στο ποδόσφαιρο και την ομάδα.\n«Έχει την επίδραση που είχε ο μεγάλος... Μάικλ Τζόρνταν! Είτε με τις εκτελέσεις στα στημένα, είτε με το τελείωμα, είτε με τα γκολ, είτε με τις ασίστ... Ό,τι κι αν τον βάλεις να κάνει, θα το κάνει με τρόπο που θα έχει ουσία» έχει δηλώσει ο Αρίγκο Σάκι για το... φαινόμενο, Τότι.\nΈχοντας καταφέρει να χριστεί σκόρερ σε 23 διαδοχικές αγωνιστικές περιόδους με τη φανέλα της Ρόμα, έχοντας μετρήσει 6 γκολ και 3 ασίστ στα τελευταία του 10 παιχνίδια στη Serie A σε 605 ματς και όντας ο... Θεός για τους Ρωμαίους, που πρώτα πιστεύουν στον Τότι κι έπειτα στα Θεία, ο κάτι παραπάνω από μεγάλος αρχηγός είναι ένας από αυτούς που πραγματικά η μοίρα τους ήθελε να γράψουν ιστορία κι ας μην έχει να επιδείξει πληθώρα τροπαίων.\nΑπό το μακρινό 1993 και το ντεμπούτο σε παιχνίδι με τη Μπρέσια (από το 1989 στην ακαδημία), μπαίνοντας στη θέση του Ρουγκιέρο Ριτζιτέλι για τα τελευταία τρία λεπτά της εκτός έδρας αναμέτρησης, στην είσοδο αντί του Ντε Ρόσι στο 46' και το γκολ στο Τορίνο εν έτει 2016. Σε αυτά τα χρόνια, έχει κάνει τόσα και έχει πάρει μορφή... Αυτοκράτορα της Ρώμης.\nΤο πρώτο από αυτά τα 250 γκολ που τον φέρνουν στη 2η θέση των σκόρερ όλων των εποχών στη Serie Α, ο μεγάλος Φραντσέσκο Τότι το πέτυχε σε παιχνίδι με τη Φότζια, τη σεζόν 1994-1995 και η αρχηγία ήρθε για πρώτη φορά τον Οκτώβρη του 1998, όταν στον πάγκο του συλλόγου βρισκόταν ο Ζντένεκ Ζέμαν.\nΚάτι που φυσικά τον ανέβασε... ακόμα πιο ψηλά στην εκτίμηση των οπαδών και ασφαλώς αποτελεί αξιοσημείωτη στιγμή στην καριέρα του Φραντσέσκο Τότι, ήταν και το πρώτο του γκολ σε ντέρμπι με τη Λάτσιο, πριν από 18 ολόκληρα χρόνια, σε μια χρονιά που η κόντρα των ομάδων της Αιώνιας Πόλης είχε... πολύ ζουμί.\nΣτο τεράστιο Derby della Capitale, τη σεζόν 1998-1999, οι «λατσιάλι» είχαν βρει τον μπελά τους από τον μεγάλο, Τότι.\nΣτο παιχνίδι του πρώτου γύρου, τον Νοέμβριο του 1998, είχε καταφέρει με δική του ασίστ και γκολ λίγο πριν το φινάλε να σώσει τον βαθμό της ισοπαλίας και από το 3-1 εις βάρος των «τζιαλορόσι» να διαμορφωθεί το τελικό 3-3, με αποτέλεσμα, στο παιχνίδι του δεύτερου γύρου, μόλις σκόραρε ξανά, να βγάλει τη φανέλα και να φανερώσει μήνυμα προς τους οπαδούς της «μισητής» αντιπάλου της Ρόμα, γράφοντας πως... πάλι τους την έκανε!\nΌταν χρειάστηκε να βγει μπροστά για να πάρει η Ρόμα το πρωτάθλημα, το πρώτο της έπειτα από το 1983, ο Τότι δήλωσε βροντερό παρών το 2001 στο παιχνίδι της τελευταίας αγωνιστικής απέναντι στην Πάρμα, ηρέμησε τους συμπαίκτες του με το γκολ που πέτυχε στο 19ο λεπτό και ήρθε η νίκη με σκορ 3-1 για να τερματίσει για τελευταία φορά μέχρι σήμερα, ο σύλλογος στην κορυφή της Serie A.\nΕνέργειες όπως η ασίστ που έβγαλε σε παιχνίδι με την Περούτζια για τον Αντόνιο Κασάνο, στέλνοντάς τον στην περιοχή με τρομερή τακουνιά, αλλά και το γκολ που είχε πετύχει το 2002 απέναντι στην Ίντερ με ψιλοκρεμαστό, θα βρίσκονται για πάντα σε βίντεο που θα τον συνοδεύουν και θα συμπεριλαμβάνονται σε κάθε αφιέρωμα για την καριέρα του, σε οποιοδήποτε Μέσο ηλεκτρονικής ή τηλεοπτικής μορφής δημιουργεί κάτι σχετικά με την παρουσία του στα γήπεδα.\nΒέβαια, έχει μεσολαβήσει και η... «χειρότερη νύχτα της καριέρας» του, όπως τη χαρακτήρισε ο ίδιος, εκείνη την άγρια βραδιά με την ξεγυρισμένη εφτάρα από τη Μάντσεστερ Γιουνάιτεντ στο Τσάμπιονς Λιγκ, όμως το 2007, μαζί με το Σούπερ Καπ Ιταλίας, θα πάρει και το European Golden Shoe, για να γίνει ο δεύτερος Ιταλός που το καταφέρνει μετά τον Λούκα Τόνι, ο οποίος μάλιστα το είχε κατακτήσει μια χρονιά νωρίτερα. Ο Τότι, είχε πετύχει 32 γκολ σε 50 ματς σε όλες τις διοργανώσεις, ενώ, συνεχίζοντας να σκοράρει κατά ριπάς, τον Απρίλη του 2009, θα προσπεράσει τον Αμεντέο Αμαντέι και με τα 175 τέρματα στη Serie A θ' ανέβει στη 10η θέση.\nΌπως φαίνεται να συμβαίνει και αυτή τη στιγμή με τον Λουτσιάνο Σπαλέτι – αν και σε πολύ πιο... ήρεμο ύφος στην παρούσα φάση – κάτι παρόμοιο σχετικά με «κόντρα» που είχε με προπονητή, συνέβαινε το 2013, όταν στην τεχνική ηγεσία των «τζιαλορόσι» βρέθηκε ο Λουίς Ενρίκε. Ο Ισπανός προπονητής δεν τα έβγαλε πέρα με την βαρύτητα της παρουσίας του Φραντσέσκο Τότι στην ομάδα.\nΤον Σεπτέμβρη του 2014 γίνεται ο γηραιότερος σκόρερ στην ιστορία του Τσάμπιονς Λιγκ με το γκολ που πέτυχε απέναντι στη Μάντσεστερ Σίτι στη φάση των ομίλων και μάλιστα, ήταν το πρώτο του τέρμα επί αγγλικού εδάφους και συνολικά 300ο στην καριέρα του.\nΠοιος θα ξεχάσει, επίσης, την ατάκα πως «η Ρόμα έχασε από τους διαιτητές, όχι από αυτή τη Γιουβέντους» έπειτα από την ήττα με σκορ 3-2, τον Οκτώβρη του 2014; Ποιος θα ξεχάσει τη... Selfie με τους οπαδούς στην Curva Sud την ημέρα που γίνεται ο πρώτος σκόρερ στην ιστορία του ντέρμπι της Ρώμης με 11 γκολ;\nΠοιος – πόσω μάλλον ο ίδιος – θα ξεχάσει την αποθέωση που γνώρισε στο «Σαντιάγο Μπερναμπέου», στην τελευταία του παράσταση στο επίπεδο του Τσάμπιονς Λιγκ από 76.000 οπαδούς;\nΣτα τελειώματα της περασμένης σεζόν κι ενώ ακόμα δεν γνωρίζει αν θα συνεχίσει στη Ρόμα, αλλά και γενικότερα την καριέρα του, ο Τότι μπαίνει με αλλαγή στο 86ο λεπτό του αγώνα με την Τορίνο και φέρνει τούμπα το ματς για το τελικό 3-2. Τον Μάιο, σε ματς κόντρα στην Κιέβο, θα γίνει και ο τρίτος στην ιστορία της Serie A με 600 εμφανίσεις και εν τέλει το καλοκαίρι ανανεώνει γι' ακόμα έναν χρόνο το συμβόλαιό του, έχοντας... συμφιλιωθεί και με τον Σπαλέτι, των οποίων η σχέση πέρασε από 40 και βάλε, κύματα.\nΦέτος, έκανε όλο τον κόσμο να τον αποθεώνει με την είσοδό του στο ματς απέναντι στη Σαμπντόρια, την εκπληκτική ασίστ στον Τζέκο αλλά και το δικό του γκολ με πέναλτι στις καθυστερήσεις για το τελικό 3-2, ενώ φυσικά έφτασε στα 250 στο πρωτάθλημα, το μεσημέρι της περασμένης Κυριακής μειώνοντας απέναντι στην Τορίνο...\nΓια το φινάλε, η δική του εξομολόγηση, είναι τέτοια που προκαλεί ανατριχίλα και δεν χρειάζεται ούτε σχολιασμό, ούτε κάποια παρέμβαση...\nΤην παραθέτουμε αυτούσια, όσο απολαυστική είναι από μόνη της...\n«27 χρόνια πριν χτύπησαν την πόρτα του διαμερίσματός μας, στη Ρώμη. Η μητέρα μου, Φιορέλα, πήγε να απαντήσει. Αυτοί οι άνθρωποι καθόρισαν την ποδοσφαιρική μου καριέρα. Όταν άνοιξε την πόρτα, ένα γκρουπ ανδρών είπαν ότι είναι παράγοντες ποδοσφαίρου. Δεν ήταν όμως από τη Ρόμα. Φορούσαν κόκκινα και μούρα ρούχα. Ήταν από τη Μίλαν. Και ήθελαν να παίξω εκεί με οποιοδήποτε κόστος. Όταν είσαι παιδί στη Ρώμη, υπάρχουν δύο επιλογές: Ή Ρόμα ή Λάτσιο. Αλλά στην οικογένειά μου υπήρχε μόλις μία επιλογή. Δυστυχώς δεν πρόλαβα να γνωρίσω τον παππού μου, γιατί πέθανε όταν ήμουν μικρός. Ευτυχώς για εμένα, η γιαγιά μου Τζανλούκα ήταν φανατική οπαδός της Ρόμα και πέρασε αυτή την αγάπη στον πατέρα μου, ο οποίος από τη μεριά του τη μετέδωσε σε εμένα και στον αδερφό μου. Η Ρόμα ήταν κάτι παραπάνω από μία ομάδα. Ήταν μέρος της οικογένειάς μου, του αίματός μας και των ψυχών μας.\nΣε ηλικία 7 ετών ο πατέρας μου αγόρασε εισιτήρια και πήγαμε στο Ολίμπικο. Κλείνω τα μάτια και θυμάμαι το συναίσθημα. Τα χρώματα, οι οπαδοί. Δεν μπορώ να περιγράψω την εμπειρία. Στην περιοχή μου, στο San Giovanni, δε νομίζω ότι με είδε κανείς χωρίς μια μπάλα στα χέρια ή στα... πόδια. Είχα τη φιλοδοξία να κάνω καριέρα. Ξεκίνησα να παίζω στις ακαδημίες. Είχα πόστερ και αποκόμματα εφημερίδων με τον Τζανίνι, τον αρχηγό της Ρόμα, στο δωμάτιό μου. Ήταν σύμβολο. Ήταν παιδί από τη Ρώμη, όπως εμείς. Μετά, στα 13 μου, χτύπησαν την πόρτα του σπιτιού μου. Ήταν αυτοί οι άνθρωποι της Μίλαν που ήθελαν να πάω στην ομάδα τους. Η μητέρα μου ήταν το αφεντικό. Ακόμα είναι το αφεντικό. Και ήταν πάντα δίπλα στα παιδιά της. Όπως κάθε Ιταλίδα μητέρα, ήταν υπερπροστατευτική. Δεν ήθελε να φύγω από το σπίτι, επειδή φοβόταν να μην πάθω κάτι. "Όχι, όχι". Αυτή ήταν η απάντηση που έδωσε στους ανθρώπους της Μίλαν. Αυτό ήταν. Η πρώτη μου μεταγραφή ματαιώθηκε από το αφεντικό. Ήταν δύσκολο να πεις όχι στη Μίλαν. Ήταν πολλά τα χρήματα που θα έπαιρνε η οικογένειά μου. Αλλά η μητέρα μου μού έμαθε κάτι εκείνη τη μέρα.\nΌτι το σπίτι σου είναι το πιο σημαντικό πράγμα στη ζωή. Μερικές εβδομάδες αργότερα, αφού με τσέκαραν σε ένα παιχνίδι νέων, η Ρόμα μου έκανε πρόταση. Θα φορούσα τη φανέλα της. Η μητέρα μου ήξερε. Με βοήθησε με πολλούς τρόπους στην καριέρα μου. Ναι, ήταν υπερπροστατευτική. Ακόμα είναι, αλλά έκανε πολλές θυσίες για να είμαι καθημερινά στο γήπεδο. Αυτά τα πρώτα χρόνια ήταν δύσκολα για εκείνη. Αυτή με πήγαινε στις προπονήσεις και με περίμενε να τελειώσω. Περίμενε δύο, τρεις, ακόμα και τέσσερις ώρες. Με περίμενε στη βροχή, στο κρύο, δεν την απασχολούσε.\nΔεν ήξερα πότε θα κάνω ντεμπούτο στη Ρόμα, στο Ολίμπικο. Οι οπαδοί της Ρόμα είναι διαφορετικοί από όλους τους άλλους. Περιμένουν τόσα πολλά από κάθε παίκτη που φορά τη φανέλα. Πρέπει να αποδεικνύεις την αξία σου και δεν υπάρχει... χώρος για λάθη. Όταν περπατούσα στον αγωνιστικό χώρο για το πρώτο μου ματς, είχα κυριευτεί από υπερηφάνεια που θα έπαιζα για το... σπίτι μου. Για τη γιαγιά μου. Για την οικογένειά μου. Για 25 χρόνια η πίεση, το προνόμιο, δεν άλλαξε ποτέ. Φυσικά και έγιναν λάθη. Και πριν από 12 χρόνια υπήρξε μια στιγμή που σκέφτηκα να φύγω για να παίξω στη Ρεάλ Μαδρίτης. Όταν μια τόσο επιτυχημένη ομάδα, ίσως η πιο δυνατή στον κόσμο, σε ζητάει, σκέφτεσαι πώς θα ήταν η ζωή σου κάπου αλλού. Έκανα συζητήσεις με τον πρόεδρο της Ρόμα, αλλά στο τέλος η οικογένειά μου μου υπενθύμισε τι είναι η ζωή.\nΌτι το σπίτι είναι τα πάντα. Για 39 χρόνια η Ρώμη είναι το σπίτι μου. Για 25 χρόνια ως παίκτης η Ρόμα είναι το σπίτι μου. Όταν κατακτήσαμε το Σκουντέτο, όταν παίζαμε στο Champions League, πάντα έδινα τα πάντα για τη Ρόμα και ελπίζω να σας έκανα υπερήφανους. Δεν έφυγα ποτέ από το σπίτι μου, παρά μόνο όταν αρραβωνιάστηκα με τη σύζυγό μου, την Ιλάρι. Όταν θα σκέφτομαι τι πέρασα εδώ, θα μου λείπουν πολλά πράγματα. Οι πολλές ώρες προπόνησης, οι κουβέντες με τους συμπαίκτες μου στα αποδυτήρια. Αυτό που θα μου λείψει περισσότερο είναι ο καφές που έπινα με τους συμπαίκτες μου καθημερινά. Ίσως αν γίνω διευθυντής μια μέρα, αυτές οι στιγμές θα συνεχίσουν να είναι εκεί. Με ρωτάνε οι άνθρωποι, γιατί έμεινα όλη μου τη ζωή στη Ρώμη. Η Ρώμη είναι η οικογένειά μου, οι φίλοι μου, οι άνθρωποι που αγαπώ. Η Ρώμη είναι η θάλασσα, τα βουνά, τα μνημεία. Η Ρώμη είναι, φυσικά, οι Ρωμαίοι. Η Ρώμη είναι η Ρόμα. Είναι ο κόσμος για εμένα. Η ομάδα, η πόλη, η ζωή μου».\nΟ Τάσος Τσοκάνης, από τους καλύτερους παίκτες του Παναιτωλικού στο ματς με τον Παναθηναϊκό, μιλάει στο Match Review του gazzetta.gr για τον αγώνα με τους «πράσινους» και βάζει ψηλά τον...\n«Ξεκινάει άλλο πρωτάθλημα για τον Ατρόμητο»\nΤο σύνθημα για την αντεπίθεση του Ατρόμητου, δίνει μέσω του Match Review του gazzetta.gr, ο Χαβιέρ Ούμπιδες που οδήγησε τους Περιστεριώτες στην πρώτη τους νίκη στο πρωτάθλημα.


Πήγε για μαλλί και βγήκε κουρεμένος στη συζήτηση της Προανακριτικής ο Γιάννης Ραγκούσης που προκάλεσε τον Θάνο Πλεύρη.\nΟ βουλευτής της ΝΔ στην εισήγηση του ανέφερε ότι η κα Δημητρίου αποκάλυψε ότι με την παραίτηση του ο κ Αγγελής είχε αναφέρει το όνομα του Παπαγγελόπουλου ως Ρασπούτιν και άρα και η εισαγγελέας του Αρείου Πάγου και ο κ. Καλογήρου γνώριζαν για τον ρόλο του κ. Δημήτρη Παπαγγελόπουλου.\nΟ κ. Ραγκούσης προκάλεσε τον κ. Πλεύρη να πει τι άλλο είπε η Ξένη Δημητρίου στην κατάθεσή της, ζητώντας του να φέρει αποδείξεις, προκαλώντας τον ενθουσιασμό στους βουλευτές του ΣΥΡΙΖΑ ότι, δηλαδή, ζητήθηκαν αποδείξεις που δεν ήλθαν.\nΛαμβάνοντας το λόγο ο κ. Πλεύρης ανέφερε ότι ο κ. Αγγελής κατέθεσε στις 21.02.19 την αναφορά του για τον ακριβή ρόλο του Ρασπούτιν Δημήτρη Παπαγγελόπουλου, προσθέτοντας δε ότι αναφορά αυτή όμως έμεινε στα συρτάρια για έξι μήνες και o έλεγχος ξεκίνησε μετά τις εκλογές. Τα χαμόγελα στους βουλευτές του ΣΥΡΙΖΑ κόπηκαν.


«Δεν υφίσταται καμιά ανησυχία για τους εργαζόμενους του ΦΟΔΣΑ, αν ο φορέας καταργηθεί και οι αρμοδιότητές του περάσουν σε υπηρεσία του Δήμου. Αυτομάτως οι συνάδελφοι εργαζόμενοι του ΦΟΔΣΑ, θα περάσουν στον Δήμο, ανά κατηγορία και κλάδο. Αυτή είναι η θέση της ΠΟΕ-ΟΤΑ και της ΑΔΕΔΥ. Δεν κινδυνεύει η εργασία τους, αυτεπάγγελτα θα περάσουν στον Δήμο, τόσο οι μόνιμοι εργαζόμενοι του ΦΟΔΣΑ, όσο και αυτοί που έχουν σύμβαση αορίστου χρόνου. Ακόμα και οι συμβασιούχοι ορισμένου χρόνου, τουλάχιστον μέχρι τη λήξη της σύμβασής τους. Ούτε οι αμοιβές τους αλλάζουν, θα ισχύουν σύμφωνα με τη νομοθεσία.\nΘα ήταν πολύ τραβηγμένο να κλείσουν οι κοινωνικές δομές του Δήμου όπως το κοινωνικό εστιατόριο και παντοπωλείο. Μάλλον η νέα δημοτική αρχή επιδιώκει κάποια αλλαγή στο τρόπο λειτουργείας τους. Δεν επιτρέπεται ένας Δήμος να μην μπορεί να συντηρήσει τις κοινωνικές του δομές και να στηρίζεται στην ελεημοσύνη κάποιων ιδιωτών.\nΘυμίζω, ότι πριν από λίγο καιρό, οι εργαζόμενοι του Δήμου, με δικά τους έξοδα, με έρανο και παρεμβάσεις μας προς επιχειρηματίες, εξασφαλίσαμε το φαγητό αυτών των ανθρώπων που έχουν πραγματικά ανάγκη και για αυτό σιτίζονται στις κοινωνικές δομές του δήμου.\nΘα πω κάτι που έχω ξαναπεί. Ο Δήμος θέλει ισοπέδωση, γκρέμισμα και χτίσιμο εκ νέου. Εμείς ως εργαζόμενοι λέμε, μία υπηρεσία, ένας Δήμος, ένα ταμείο.\nΗ νέα Δημοτική Αρχή, είναι η δέκατη που γνωρίζω. Έχουν περάσει δέκα Δήμαρχοι και δεν φοβάμαι να πω την γνώμη μου, ούτε με τρομάζει κάτι. Και ο νέος Δήμαρχος θα κριθεί στο μέλλον. Για να αλλάξουν κάποια πράγματα χρειάζεται χρόνος. Θα στηρίξουμε κάθε τι θετικό, και θα κατακρίνουμε κάθε τι αρνητικό.»


Είναι ένας συνδυασμός:\nα) Χημειοθεραπείας που εγχύεται εντός του όγκου ή στην κυκλοφορία του αίματος\nβ) Χρησης ενός ηλεκτρικού παλμού όπου ο χημειοθεραπευτικός παράγοντας εισχωρεί στα καρκινικά κύτταρα με ηλεκτροδιάτρηση.\nΗλεκτρόδια μεταδίδουν ένα ηλεκτρικό παλμό στον όγκο και αλλάζουν το εξωτερικό στρώμα του καρκινικού κυττάρου (μεμβράνη) με αποτέλεσμα να καθιστά ευκολότερη την εισαγωγή του χημειοθεραπευτικού παράγοντα μέσα στο κύτταρο.\nΤύποι καρκίνου του δέρματος που η ηλεκτροχημειοθεραπεία μπορεί να θεραπεύσει\nΗ ηλεκτροχημειοθεραπεία χρησιμοποιείται για καρκίνους που αναπτύχθηκαν ή έχουν εξαπλωθεί στο δέρμα.\nΤο Βασικοκυτταρικό και το Ακανθοκυτταρικό καρκίνωμα του δέρματος\nΤο Σάρκωμα Kaposi\nΤον Καρκίνο του Μαστού που έχει εξαπλωθεί στο δέρμα\nΤον καρκίνο της Κεφαλής και του Τραχήλου που έχουν εξαπλωθεί στο δέρμα\nΗ Ηλεκτροχημειοθεραπεία έχει εγκριθεί από το Εθνικό Ινστιτούτο Υγείας και Φροντίδας Αριστείας (NICE- National Institute for Health and Care Excellence) του Ηνωμένου Βασιλείου ως θεραπεία για να ανακουφίσει τα συμπτώματα στα άτομα με καρκίνο που προσβάλουν το δέρμα τους. Μπορεί να βοηθήσει στον έλεγχο των συμπτωμάτων, όταν οι ασθενείς δεν ανταποκρίνονται σε άλλες θεραπείες.\nΩστόσο είναι μια αρκετά νέα θεραπεία και οι μελέτες εξετάζουν συνεχώς το πόσο καλά λειτουργεί και ποιοί ασθενείς μπορούν πραγματικά να ωφεληθούν πραγματικά από αυτήν.\nΗ Ηλεκτροχημειοθεραπεία στα περισσότερα κέντρα πραγματοποιείται στην αίθουσα του χειρουργείου και υπό γενική αναισθησία , ενώ μετά οι ασθενείς χρειάζεται να παραμείνουν στο νοσοκομείο συνήθως για μια ημέρα.\nΚατά την επέμβαση εγχύεται ενδοφλεβίως μια χημειοθεραπευτική ουσία( σισπλατίνη ή η βλεομυκίνη) και μετά από λίγο τα ειδικά ηλεκτρόδια (βελόνες) τοποθετούνται στην περιοχή της βλάβης και αρχίζει η διαδικασία της χορήγησης των ηλεκτρικών ώσεων.\nΟι ηλεκτρικοί παλμοί προέρχονται από μια ειδική συσκευή. Ο χειρουργός τοποθετεί τα ηλεκτρόδιο πάνω στις περιοχές του δέρματος με τις μεταστατικές καρκινικές βλάβες. Η επέμβαση έχει διάρκεια περίπου 30 λεπτών αλλά ενδέχεται να διαρκέσει περισσότερο ανάλογα με το μέγεθος και τον αριθμό των βλάβών που υπάρχουν.\nΕπιπλοκές της Ηλεκτροχημειοθεραπείας\nΔεν έχουν παρατηρηθεί μείζονες μετεγχειρητικές επίπλοκές μετα από την Ηλεκτοχημειοθεραπεία\nΗ κύρια μόνο ανεπιθύμητη ενέργεια είναι ο πόνος στην περιοχή όπου πραγματοποιείται η τοποθέτηση των ηλεκτροδίων στο δέρμα αλλά είναι συνήθως ήπιος και διαρκεί για μια-δυο μέρες.\nΤι λένε οι μελέτες για την Ηλεκτροχημειοθεραπεία\nΜέχρι στιγμής, οι ερευνητές έχουν χρησιμοποιήσει την Ηλεκτροχημειοθεραπεία για τον έλεγχο των συμπτωμάτων του μεταστατικού η υποτροπιάζοντος καρκίνου του μαστού στο δέρμα, όταν οι άλλες θεραπείες έχουν αποτύχει ή δεν μπορούν να εφαρμοστούν για διάφορους λόγους. Τα μέχρι τώρα αποτελέσματα είναι ενθαρρυντικά και σε ορισμένες περιπτώσεις ασθενών εντυπωσιακά. Παρολα αυτά είναι μια αρκετά νέα μέθοδος και χρειάζεται χρόνος ώστε να παγιωθεί ως θεραπεία εκλογής σε συγκεκριμένες ομάδες ασθενων που πάσχουν από μεταστατικό καρκίνο στο δέρμα μετά από καρκίνο του μαστού.


ΜΙΛΑΝ is back! | Kerkida.net\n22/09/2020 - 00:11\nΜε δύο γκολ του Ζλάταν Ιμπραΐμοβιτς νίκησε 2-0 την Μπολόνια στο San Siro και μπήκε καλά στη νέα σεζόν.\nΜεσοβδόμαδα νίκησε την Σάμροκ στην Ιρλανδία και τώρα ξεκίνησε το Campionato με «καθαρή» σε βάρος της Μπολόνια. Η ομάδα του Στέφανο Πιόλι έδειξε να συνεχίζει από την περσινή σεζόν, με τον Ζλάταν Ιμπραΐμοβιτς να βάζει δύο γκολ και να χάνει ευκαιρίες ακόμα και για… πόκερ. Ντεμπούτο με τους Rossoneri στην Serie A έκαναν Σάντρο Τονάλι και Μπραΐμ Ντίαθ, 1.000 άνθρωποι από τον τομέα της υγείας ήταν στις εξέδρες καλεσμένοι του club ως ένδειξη αναγνώρισης της προσφοράς τους.\nΗ Μίλαν κράτησε την άνεση με την μπάλα και την επιθετική διάθεση που έδειξε στο περσινό δεύτερο μισό και είχε φάσεις με Ιμπραΐμοβιτς και Μπενασέρ. Τελικά ο Ζλάταν άνοιξε το σκορ στο 35’ όταν μετά από ζυγισμένη σέντρα του Τεό Ερναντέζ έμεινε στον αέρα και με κεφαλιά-τούβλο βρήκε τη γωνία (1-0).\nΝωρίς στην επανάληψη (51’) ο Ορσολίνι έριξε τον Μπενασέρ και το VAR έδειξε ότι ήταν μέσα στην περιοχή και ο Σουηδός έστησε την μπάλα στα 11 βήματα και την έστειλε στο παραθυράκι. Το 2-0 παρέμεινε ως το τελικό, καθώς ο Ζλάταν μόνος μέσα από την περιοχή σούταρε πάνω στον Σκορούπσκι και λίγο αργότερα, σε τετ-α-τετ, τον πέρασε αλλά με το αριστερό πλάσαρε άουτ από πλάγια στην κενή εστία.\nΣτο τελευταίο τέταρτο μπήκαν Τονάλι και Ντίαθ, ο Ντοναρούμα είπε «όχι» σε Ορσολίνι και Σβον Ολσεν, ενώ στο φινάλε ο Ντάικς ‘κατάφερε’ τελικά να αποβληθεί με δεύτερη κίτρινη.\n23:22 ΜΠΟΡΕΙ το πρωτάθλημα ο Απόλλωνας;